[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 27.4.2006

COM(2006) 180 τελικό

2006/0061 (CNS)

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

σχετικά με τη υπογραφή συμφωνίας μεταξύ της Ευρωπαϊκής Κοινότητας και των Ηνωμένων Πολιτειών της Αμερικής για την ανανέωση του προγράμματος συνεργασίας στους τομείς της τριτοβάθμιας εκπαίδευσης και της επαγγελματικής εκπαίδευσης και κατάρτισης

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

σχετικά με τη σύναψη συμφωνίας μεταξύ της Ευρωπαϊκής Κοινότητας και των Ηνωμένων Πολιτειών της Αμερικής για την ανανέωση του προγράμματος συνεργασίας στους τομείς της τριτοβάθμιας εκπαίδευσης και της επαγγελματικής εκπαίδευσης και κατάρτισης

(υποβληθείσες από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Πλαίσιο της πρότασης

Η παρούσα πρόταση βασίζεται στην ατζέντα της Ευρωπαϊκής Ένωσης για την τριτοβάθμια εκπαίδευση και στις σχέσεις ΕΕ-Ηνωμένων Πολιτειών, ένα διττό υπόβαθρο το οποίο, αφενός, επιδιώκει η τριτοβάθμια εκπαίδευση να αποτελέσει ένα παγκόσμιο σημείο αναφοράς για τη συνάφεια των σπουδών και την αριστεία των επιδόσεων και, αφετέρου, αποσκοπεί στην ευρύτερη συνεργασία στον τομέα της εκπαίδευσης.

Η εκπαίδευση αποτελεί σημαντικό στοιχείο της στρατηγικής της Λισσαβώνας, που ζητεί η εκπαίδευση στην Ευρωπαϊκή Ένωση να γίνει παγκόσμιο σημείο αναφοράς πριν από το 2010. Ο στόχος αυτός μπορεί να επιτευχθεί μόνον εάν η ευρωπαϊκή εκπαίδευση παρακολουθήσει στενά τις παγκόσμιες εξελίξεις, δοκιμάζοντας ιδίως προσεγγίσεις και πρότυπα μέσω της συνεργασίας με τις πιο εξελιγμένες χώρες του κόσμου, όπως οι Ηνωμένες Πολιτείες της Αμερικής (στο εξής ΗΠΑ).

Οι σχέσεις με τις ΗΠΑ έχουν στρατηγική σημασία για την ΕΕ και το πεδίο τους συνεχώς διευρύνεται. Οι ηγέτες στη διάσκεψη κορυφής ΕΕ-ΗΠΑ στο Dromoland το 2004 συμφώνησαν να αναζητήσουν τρόπους συνεργασίας και βέλτιστες πρακτικές για την ενίσχυση της οικονομικής ανάπτυξης, της δημιουργίας θέσεων εργασίας και της καινοτομίας. Στις 18 Μαΐου 2005, η Επιτροπή ενέκρινε ανακοίνωση για μια ισχυρότερη εταιρική σχέση ΕΕ – ΗΠΑ[1], η οποία, κατά το πρότυπο της στρατηγικής της Λισσαβώνας, θεωρεί ότι η συνεργασία στον τομέα της εκπαίδευσης και της κατάρτισης αποτελεί σημαντικό μέσο για την τόνωση του δυναμικού γνώσης και καινοτομίας και ζητεί την ανανέωση και την ενίσχυση της τρέχουσας συμφωνίας για την τριτοβάθμια εκπαίδευση και την επαγγελματική κατάρτιση. Στις 20 Ιουνίου 2005 οι ηγέτες στη διάσκεψη κορυφής ΕΕ – ΗΠΑ στην Ουάσιγκτον συμφώνησαν στην ανάληψη μιας πρωτοβουλίας για την ενίσχυση της διατλαντικής οικονομικής ολοκλήρωσης και ανάπτυξης, στην οποία η συνεργασία σε εκπαιδευτικά ζητήματα χαρακτηρίζεται ως ένα εργαλείο «για την αύξηση της διατλαντικής συνεργασίας καθώς εξελισσόμαστε σε οικονομίες που βασίζονται περισσότερο στη γνώση»· οι ηγέτες δεσμεύτηκαν επίσης να συνεργαστούν για την «ανανέωση και την ενίσχυση της συμφωνίας ΗΠΑ – ΕΕ στον τομέα της τριτοβάθμιας εκπαίδευσης και της επαγγελματικής κατάρτισης, στην οποία περιλαμβάνεται και το πρόγραμμα Fulbright/Ευρωπαϊκή Ένωση, προκειμένου να προωθήσουν την εκπαιδευτική συνεργασία και τις διατλαντικές ανταλλαγές μεταξύ των πολιτών μας».

Η ισχύουσα συμφωνία συνήφθη το 2000 και ανανέωσε το πρόγραμμα ΕΚ/ΗΠΑ για μία ακόμα πενταετία έως το 2005. Πραγματοποιήθηκε εξωτερική αξιολόγηση από τον Οκτώβριο του 2004 έως το Μάρτιο του 2005, από την οποία προέκυψε ότι το πρόγραμμα αποτελεί ένα ισχυρό εργαλείο για τη σύναψη σταθερών διατλαντικών εταιρικών σχέσεων και συνεργειών στον τομέα της τριτοβάθμιας εκπαίδευσης και της επαγγελματικής κατάρτισης και ότι συνέβαλε στη βελτίωση της αμοιβαίας κατανόησης και της ποιότητας της ανάπτυξης του ανθρώπινου δυναμικού. Στις 27 Ιουνίου 2005 η Επιτροπή εξέδωσε μία ανακοίνωση σχετικά με τα αποτελέσματα της αξιολόγησης[2].

Η Επιτροπή, ακολουθώντας τις οδηγίες διαπραγμάτευσης στο παράρτημα της απόφασης του Συμβουλίου της 24ης Οκτωβρίου 2005 με την οποία εξουσιοδοτείται να ξεκινήσει διαπραγματεύσεις για τη σύναψη μιας νέας συμφωνίας με τις ΗΠΑ[3], διαπραγματεύτηκε τη σύναψη μιας νέας συμφωνίας με τις ΗΠΑ.

Το Συμβούλιο καλείται να εγκρίνει τις αποφάσεις σχετικά με την υπογραφή και τη σύναψη της συμφωνίας που ανανεώνει το πρόγραμμα συνεργασίας μεταξύ της Ευρωπαϊκής Κοινότητας και των Ηνωμένων Πολιτειών της Αμερικής στους τομείς της τριτοβάθμιας εκπαίδευσης και της επαγγελματικής κατάρτισης για την περίοδο 2006-2013.

2. Στόχοι της πρότασης

2.1. Γενικός στόχος

Οι γενικοί στόχοι του προγράμματος ΕΕ/ΗΠΑ είναι:

1. η προώθηση της αμοιβαίας κατανόησης μεταξύ των λαών της Ευρωπαϊκής Κοινότητας και των Ηνωμένων Πολιτειών της Αμερικής, καθώς και της ευρύτερης γνώσης των γλωσσών, των πολιτισμών και των θεσμών τους· και

2. η βελτίωση της ποιοτικής ανάπτυξης του ανθρώπινου δυναμικού τόσο στην Ευρωπαϊκή Κοινότητα όσο και στις Ηνωμένες Πολιτείες, καθώς και η απόκτηση δεξιοτήτων που απαιτούνται για την αντιμετώπιση των προκλήσεων της παγκόσμιας οικονομίας που βασίζεται στη γνώση.

Συνεπώς, σκοπός του προγράμματος ΕΕ/ΗΠΑ θα είναι η αμοιβαία προώθηση της ποιότητας της τριτοβάθμιας εκπαίδευσης και της επαγγελματικής κατάρτισης.

2.2. Ειδικοί στόχοι

Οι ειδικοί στόχοι του προγράμματος ΕΕ/ΗΠΑ είναι:

3. η βελτίωση της συνεργασίας Ευρωπαϊκής Κοινότητας και Ηνωμένων Πολιτειών στους τομείς της τριτοβάθμιας εκπαίδευσης και της επαγγελματικής κατάρτισης·

4. η συμβολή στην ανάπτυξη των ιδρυμάτων τριτοβάθμιας εκπαίδευσης και επαγγελματικής κατάρτισης·

5. η συμβολή στην προσωπική εξέλιξη των συμμετεχόντων με σκοπό το προσωπικό τους όφελος, αλλά και ως μέσο για την επίτευξη των γενικών στόχων του προγράμματος· και

6. η συμβολή στις διατλαντικές ανταλλαγές μεταξύ των πολιτών της ΕΕ και των ΗΠΑ.

2.3. Επιχειρησιακοί στόχοι

Οι επιχειρησιακοί στόχοι του προγράμματος ΕΕ/ΗΠΑ είναι:

7. η υποστήριξη της συνεργασίας των ιδρυμάτων τριτοβάθμιας εκπαίδευσης και επαγγελματικής κατάρτισης με σκοπό την προώθηση μικτών προγραμμάτων σπουδών και κινητικότητας·

8. η ποιοτική βελτίωση της κινητικότητας των σπουδαστών και από τις δύο πλευρές του Ατλαντικού, με την προώθηση της διαφάνειας, της αμοιβαίας αναγνώρισης των τίτλων και των περιόδων σπουδών και κατάρτισης και, εφόσον είναι απαραίτητο, της δυνατότητας μεταφοράς διδακτικών μονάδων.

9. η υποστήριξη της συνεργασίας δημόσιων και ιδιωτικών οργανισμών που δραστηριοποιούνται στον τομέα της τριτοβάθμιας εκπαίδευσης και της επαγγελματικής κατάρτισης με σκοπό την ενθάρρυνση των συζητήσεων και των ανταλλαγών εμπειριών σε θέματα πολιτικής· και

10. η υποστήριξη της διατλαντικής κινητικότητας επαγγελματιών με σκοπό τη βελτίωση της αμοιβαίας κατανόησης των θεμάτων που αφορούν τις σχέσεις ΕΕ/ΗΠΑ.

3. Συνεπεία με άλλες πολιτικές

Το πρόγραμμα ΕΕ/ΗΠΑ για την τριτοβάθμια εκπαίδευση και την επαγγελματική κατάρτιση θα είναι απόλυτα συνεπές με τα άλλα μέσα της ΕΕ στους τομείς αυτούς και συμπληρωματικό προς αυτά, προσφέροντας τη δυνατότητα να επιτευχθούν οι στόχοι για την ποιοτική εκπαίδευση μέσω της συνεργασίας μεταξύ ΕΕ και ΗΠΑ. Επιπλέον, το πρόγραμμα θα συμβάλει στην διατλαντική συνεργασία μεταξύ των λαών, ένα στοιχείο που λείπει από τα άλλα προγράμματα της ΕΕ για την εκπαίδευση και την επαγγελματική κατάρτιση.

Το πρόγραμμα αυτό θα συμπληρώσει επίσης τις δραστηριότητες του δικτύου των Κέντρων Αριστείας της ΕΕ σε πανεπιστήμια των ΗΠΑ, δεδομένου ότι προσφέρει πρόσθετες δυνατότητες ανταλλαγών και ενθαρρύνει τη διαρθρωτική συνεργασία ιδρυμάτων και οργανισμών από τις δύο όχθες του Ατλαντικού.

Έτσι, το πρόγραμμα θα συμβάλει επίσης στις προσπάθειες δημόσιας διπλωματίας της Επιτροπής στις ΗΠΑ, όπως οι δραστηριότητες δημόσιας διπλωματίας των Αντιπροσωπειών της Επιτροπής στην Ουάσιγκτον και τη Νέα Υόρκη, με βάση την αυξημένη προσήλωση στις δραστηριότητες δημόσιας διπλωματίας, ιδίως όσον αφορά τους κύριους στρατηγικούς εταίρους της ΕΕ.

4. Διαβουλευσεισ με τα ενδιαφερομενα μερη

- Μελέτη για τις μεθόδους συνεργασίας στους τομείς της επαγγελματικής εκπαίδευσης και κατάρτισης (2001)

Η μελέτη την οποία ανέθεσε η Επιτροπή επιβεβαίωσε την αξία της συνεργασίας ΕΚ/ΗΠΑ στους τομείς της της επαγγελματικής εκπαίδευσης και κατάρτισης. Αν και δεν είναι βέβαιη η καλή προετοιμασία των ιδρυμάτων επαγγελματικής κατάρτισης για τη διατλαντική συνεργασία, υπάρχουν, ωστόσο, πάρα πολλές δυνατότητες αμοιβαίου εμπλουτισμού μέσω της συνεργασίας αυτής, η οποία προσφέρει νέες ευκαιρίες για τη διατλαντική κινητικότητα των σπουδαστών, των καταρτιζόμενων και των διδασκόντων, που διαφορετικά δεν θα είχαν την ευκαιρία αυτή. Η μελέτη τονίζει ότι για να συνυπάρξει μια δέσμη επαγγελματικής κατάρτισης με την τριτοβάθμια εκπαίδευση, είναι απαραίτητο να γίνει σημαντική αύξηση του προϋπολογισμού.

- Ενδιάμεση εξωτερική αξιολόγηση

Η εξωτερική αξιολόγηση ολοκληρώθηκε στις αρχές του 2005. Η αξιολόγηση επιβεβαίωσε την αποτελεσματικότητα και την καταλληλότητα του προγράμματος, καθώς και τον επωφελή χαρακτήρα του για τα ιδρύματα, τις σχολές και τους σπουδαστές που συμμετέχουν. Ωστόσο, το πρόγραμμα κρίνεται πολύ μικρό για να έχει αντίκτυπο στην αμοιβαία κατανόηση μεταξύ των λαών της Ευρωπαϊκής Ένωσης και των ΗΠΑ. Αν και τα σχέδια είναι σε μεγάλο βαθμό βιώσιμα, δεν συνεχίζονται όλες οι δραστηριότητες με τον ίδιο τρόπο. Οι αξιολογητές προτείνουν συγκεκριμένα τη δημιουργία ενός συστήματος για τη χορήγηση πρόσθετων επιδοτήσεων κινητικότητας για επιτυχημένα σχέδια. Στις 27 Ιουνίου 2005 η Επιτροπή εξέδωσε ανακοίνωση σχετικά με τα αποτελέσματα της αξιολόγησης[4].

-Το σεμινάριο που πραγματοποιήθηκε στην Ουάσιγκτον το 2004 σχετικά με το μέλλον της συνεργασίας ΕΕ/ΗΠΑ.

Στις 27 Νοεμβρίου 2004 διοργανώθηκε σε συνεργασία με το Υπουργείο Παιδείας των ΗΠΑ (FISPE) συζήτηση στρογγυλής τραπέζης στην Ουάσιγκτον με διακεκριμένους ειδικούς και κρατικούς εκπροσώπους από τις ΗΠΑ και την ΕΕ. Οι ειδικοί κατέληξαν στο συμπέρασμα ότι το πρόγραμμα ΕΕ-ΗΠΑ είναι πολύτιμο για τα ιδρύματα, τις σχολές και τους σπουδαστές που συμμετέχουν σε αυτό και έχει στρατηγική σημασία για τις σχέσεις μεταξύ των λαών της ΕΕ και των ΗΠΑ. Επισήμαναν ότι το πρόγραμμα επιτρέπει την ανάπτυξη διατλαντικών πολυμερών εταιρικών σχέσεων με θετικό αντίκτυπο για τις σχολές και τους σπουδαστές που συμμετέχουν στις ανταλλαγές. Οι σπουδαστές αυτοί, ιδιαίτερα, μπορούν να αναπτύξουν εντυπωσιακά τις διαπολιτιστικές γνώσεις τους, να αυξήσουν την προσαρμοστικότητά τους, να βελτιώσουν τις ακαδημαϊκές επιδόσεις τους και να ενισχύσουν τις πιθανότητές τους να βρουν μια ποιοτική θέση εργασίας στη διεθνή αγορά. Υπογραμμίστηκε επίσης ότι πρέπει να καταβληθούν περισσότερες προσπάθειες ώστε το πρόγραμμα να έχει μεγαλύτερο και πιο μακροπρόθεσμο αντίκτυπο. Για το σκοπό αυτό απαιτείται ένα πρόγραμμα μεγαλύτερης κλίμακας και μέτρα για την προώθηση της βιωσιμότητας των μεμονωμένων σχεδίων. Τέλος, προτάθηκε να συνδυαστεί το πρόγραμμα με διάλογο σχετικά με τα μέτρα και την πολιτική για θέματα που αφορούν τα συστήματα.

5. Επιλογεσ που εξεταστηκαν

5.1. Προσεγγίσεις και εργαλεία: Διάλογος για την πολιτική και συντονισμός

Ο διάλογος Ευρωπαϊκής Ένωσης και ΗΠΑ μπορεί ασφαλώς να συμβάλει στην καλύτερη κατανόηση των στρατηγικών για την εκπαίδευση και την κατάρτιση, να προκαλέσει ανταλλαγές ορθών πρακτικών και τελικά να οδηγήσει στη λήψη μέτρων που θα έχουν άμεσο αντίκτυπο στους πολίτες.

Ωστόσο, ο διάλογος αυτός δεν μπορεί από μόνος του να διαμορφώσει μια καινοτόμο συνεργασία μεταξύ των ατόμων, για την οποία η πρωτοβουλία θα ξεκινούσε από τη βάση, ή για να βελτιώσει την υψηλής ποιότητας κινητικότητα των νέων και την καλύτερη πρόσβαση τόσο των νέων όσο και των οργανισμών στη διατλαντική ανταλλαγή εμπειριών. Απαιτείται ένα πρόγραμμα ειδικών ενεργειών για την ενθάρρυνση και την υποστήριξη αυτής της δραστηριότητας.

5.2. Πιθανές εναλλακτικές λύσεις για ένα πρόγραμμα δαπανών

5.2.1. Ενσωμάτωση σε υπάρχοντα ή προτεινόμενα πλαίσια

Τα υπάρχοντα προγράμματα εκπαίδευσης και κατάρτισης όπως το «ΣΩΚΡΑΤΗΣ» και το «Leonardo da Vinci» έχουν σχεδιαστεί αποκλειστικά για το κοινό των κρατών μελών στο οποίο και απευθύνονται. Η διαδικασία για τη λήψη των αποφάσεων, η τυπολογία των ενεργειών και οι μηχανισμοί υλοποίησης δεν είναι κατάλληλοι για τη διμερή συνεργασία ΕΕ/ΗΠΑ στους τομείς της τριτοβάθμιας εκπαίδευσης και της επαγγελματικής κατάρτισης. Το ίδιο ισχύει και για το μελλοντικό πρόγραμμα διά βίου μάθησης.

Το πρόγραμμα «Erasmus Mundus» αποσκοπεί στη βελτίωση της ποιότητας στην τριτοβάθμια εκπαίδευση της Ευρωπαϊκής Ένωσης και στην προώθησή της σε παγκόσμιο επίπεδο μέσω ενός συστήματος υποτροφιών για σπουδαστές και πανεπιστημιακούς από τρίτες χώρες. Το Erasmus Mundus είναι ένα πρόγραμμα τριτοβάθμιας εκπαίδευσης που αποσκοπεί κυρίως να προσελκύσει σπουδαστές από τρίτες χώρες σε μεταπτυχιακό επίπεδο. Το Erasmus Mundus δεν έχει σχεδιαστεί για διμερείς ανταλλαγές, ανάπτυξη διατλαντικών προγραμμάτων σπουδών και συνεργασία μεταξύ ιδρυμάτων. Δεν αφορά την επαγγελματική κατάρτιση και απευθύνεται στους πτυχιούχους, ενώ το προτεινόμενο πρόγραμμα συνεργασίας με τις ΗΠΑ επικεντρώνεται σε δραστηριότητες προπτυχιακού επιπέδου.

Τα άλλα εξωτερικά προγράμματα είναι εξίσου ακατάλληλα για την επίτευξη των στόχων της διμερούς συνεργασίας ΕΕ/ΗΠΑ που προτείνεται εδώ.

5.2.2. Ανανέωση της συμφωνίας και συνέχιση του προγράμματος με την παρούσα μορφή του

Η προτεινόμενη συμφωνία και το πρόγραμμα που θα θεσπίσει δεν απομακρύνονται ριζικά από τη σημερινή δομή της συνεργασίας και ευθυγραμμίζονται με την ανακοίνωση της Επιτροπής, της 18ης Μαΐου 2005[5], με την οποία ζητείται η ενίσχυση της τρέχουσας συνεργασίας, καθώς και με την κοινή δέσμευση που αναλήφθηκε στη διάσκεψη κορυφής ΕΕ-ΗΠΑ τον Ιούνιο του 2005 για την ανανέωση και την ενίσχυση της συμφωνίας με σκοπό την τόνωση της συνεργασίας στον τομέα της εκπαίδευσης και των διατλαντικών ανταλλαγών μεταξύ των πολιτών της ΕΕ και των ΗΠΑ.

Στο πρόγραμμα θα ληφθούν υπόψη τα διδάγματα από την εμπειρία του παρελθόντος και από την ανεξάρτητη, ενδιάμεση αξιολόγηση· θα υπάρξει διαφοροποίηση μεταξύ της τριτοβάθμιας εκπαίδευσης και της επαγγελματικής κατάρτισης, θα δοθεί προτεραιότητα στα από κοινού προγράμματα σπουδών και έμφαση στην αριστεία και στη βελτίωση των ανταλλαγών σπουδαστών και νέων.

Από την αξιολόγηση διαπιστώθηκε ότι ο μικρός προϋπολογισμός του παρόντος προγράμματος περιόρισε τον αντίκτυπο που θα μπορούσε να έχει το πρόγραμμα στην τριτοβάθμια εκπαίδευση και δεν επέτρεψε την ανάπτυξη σημαντικών συνεργασιών στον τομέα της επαγγελματικής κατάρτισης. Το πρόγραμμα που θα θεσπιστεί βάσει της προτεινόμενης συμφωνίας προβλέπει αύξηση του προϋπολογισμού (από 2 εκατ. € σε κατά μέσο όρο 6,5 εκατ. € ετησίως) ώστε να ληφθεί υπόψη το μέγεθος των συστημάτων τριτοβάθμιας εκπαίδευσης και επαγγελματικής κατάρτισης της ΕΕ και των ΗΠΑ καθώς και το δυναμικό ανάπτυξης της συνεργασίας.

5.3. Αξιολόγηση του θετικού και του αρνητικού αντικτύπου των επιλογών που εξετάστηκαν

Η επίτευξη των στόχων του προγράμματος θα έχει θετικό αντίκτυπο, τόσο βραχυπρόθεσμα όσο και μακροπρόθεσμα, στους νέους καθώς και στα ιδρύματα και τους οργανισμούς που δραστηριοποιούνται στους τομείς της τριτοβάθμιας εκπαίδευσης και της επαγγελματικής κατάρτισης. Η διατλαντική κινητικότητα θα προσφέρει στους συμμετέχοντες πολύτιμη εμπειρία, η οποία θα τους βοηθήσει να ενσωματωθούν καλύτερα στη σημερινή κοινωνία και στην οικονομία της γνώσης.

Η συνεργασία των ιδρυμάτων θα τα βοηθήσει να βελτιώσουν τα προγράμματα σπουδών τους και τις μεθόδους διδασκαλίας τους μέσω της ανταλλαγής ορθών πρακτικών και της από κοινού ανάπτυξης νέων προσεγγίσεων.

Μακροπρόθεσμα, η συνεργασία θα συμβάλει στη διατήρηση του πολύ καλού επιπέδου κατανόησης μεταξύ Ευρωπαϊκής Ένωσης και ΗΠΑ.

Δεν υπάρχει σύγκρουση μεταξύ των εκφάνσεων που θα έχει ο αντίκτυπος του προγράμματος από κοινωνική, οικονομική ή περιβαλλοντική σκοπιά.

5.4. Οι λόγοι που οδήγησαν στην παρούσα επιλογή

Είναι γενικά αποδεκτό ότι η τριτοβάθμια εκπαίδευση πρέπει να παραμείνει βασικό συστατικό στοιχείο του προγράμματος. Ταυτόχρονα, το πρόγραμμα θα προσφέρει την ευκαιρία σε οργανισμούς επαγγελματικής εκπαίδευσης και κατάρτισης να πάρουν μέρος σε διατλαντικές συνεργασίες τις οποίες δεν θα μπορούσαν να επιτύχουν διαφορετικά.

Στο πλαίσιο της διά βίου εκπαίδευσης και με σκοπό να ενισχυθεί η διάσταση των σχέσεων ΕΕ/ΗΠΑ σε επίπεδο ατόμων, το πρόγραμμα θα είναι ανοιχτό και στους νέους επαγγελματίες, κυρίως εκτός της πανεπιστημιακής κοινότητας και της δημόσιας διοίκησης, οι οποίοι επιθυμούν να παρακολουθήσουν σπουδές ή κατάρτιση σε τομείς που συνδέονται ιδιαίτερα με τη σχέση ΕΕ/ΗΠΑ, και οι οποίοι θα προσδιοριστούν στις διαβουλεύσεις με τις αρχές των ΗΠΑ.

Ο αντίκτυπος του προγράμματος θα ενισχυθεί με την εισαγωγή σχεδίων με γνώμονα την πολιτική σε τομείς κοινού ενδιαφέροντος για την Ευρωπαϊκή Ένωση και τις ΗΠΑ. Δηλαδή, σχέδια που θα έχουν αντίκτυπο στα σχετικά συστήματα, ο οποίος μπορεί να επεκτείνεται πέρα από τα ιδρύματα/οργανισμούς/άτομα που άμεσα συμμετέχουν στην υλοποίησή τους. Τα σχέδια αυτά θα αποσκοπούν στην αύξηση της γνώσης και στην ανταλλαγή ορθών πρακτικών όσον αφορά την ποιότητα κα τη συμβατότητα των συστημάτων εκπαίδευσης και κατάρτισης, την πρόσβαση στη διά βίου μάθηση και το άνοιγμα των συστημάτων εκπαίδευσης και κατάρτισης στον κόσμο.

6. Νομικά στοιχεία της πρότασης

6.1. Νομική βάση

Η πρόταση βασίζεται στα άρθρα 149, 150 και 300 της Συνθήκης.

6.2. Επικουρικότητα και αναλογικότητα

Το πρόγραμμα θα συμπληρώσει τα διμερή σχέδια συνεργασίας των κρατών μελών και των ΗΠΑ προτείνοντας τη συνέχιση ενός πολύπλευρου πλαισίου συνεργασίας. Θα σεβαστεί απόλυτα την αρμοδιότητα των κρατών μελών αφήνοντάς την ανάληψη πρωτοβουλίας στα ιδρύματα και τους οργανισμούς. Το προτεινόμενο πρόγραμμα δεν προβλέπει καμιά ρυθμιστική προσέγγιση η οποία θα μπορούσε να έρθει σε σύγκρουση με την αποκλειστική αρμοδιότητα των κρατών μελών στον τομέα αυτόν. Η αναλογικότητα είναι εξασφαλισμένη.

7. Περιγραφή της παρέμβασης

Το πρόγραμμα θα επιδιώξει τους στόχους του μέσω των ακόλουθων ενεργειών:

7.1. Ενέργειες του προγράμματος για την τριτοβάθμια εκπαίδευση και την επαγγελματική κατάρτιση

7.1.1. Σχέδια κοινοπραξιών

Το κοινό-στόχος της ενέργειας αυτής θα είναι τα ιδρύματα και οι οργανισμοί της τριτοβάθμιας εκπαίδευσης και της επαγγελματικής κατάρτισης, το προσωπικό, οι σπουδαστές και οι καταρτιζόμενοί τους. Η ενέργεια θα αποσκοπεί σε δύο ειδικούς στόχους: στην ανάπτυξη των ιδρυμάτων και των οργανισμών τριτοβάθμιας εκπαίδευσης και επαγγελματικής κατάρτισης και στην αύξηση της κινητικότητας του προσωπικού, των σπουδαστών και των καταρτιζομένων.

Αυτό το είδος σχεδίων θα βασίζεται, σε μεγάλο βαθμό, στο είδος των κοινών σχεδίων που χρηματοδοτούνται αυτή τη στιγμή και θα παρέχει στήριξη για την εκπόνηση διπλών ή μικτών διπλωμάτων που διοργανώνονται και προσφέρονται από πολυμερείς κοινοπραξίες τριτοβάθμιας εκπαίδευσης μεταξύ της ΕΕ και των ΗΠΑ, με τη χορήγηση υποτροφιών για σπουδαστές, σχολές και διδάσκον προσωπικό.

Τα σχέδια κοινοπραξιών θα εστιάζονται σε συνεργασία με τις αρχές των ΗΠΑ στους τομείς προτεραιότητας που θεωρούνται πρωταρχικής σημασίας για τη συνεργασία ΕΕ/ΗΠΑ.

7.1.2. Σχέδια κινητικότητας (παρακολούθησης) που προωθούν την αριστεία

Στο πλαίσιο της ενέργειας αυτής, το πρόγραμμα μπορεί να στηρίξει κυρίως την κινητικότητα σπουδαστών για σχέδια κοινοπραξιών από ιδρύματα τριτοβάθμιας εκπαίδευσης και επαγγελματικής κατάρτισης με αποδεδειγμένο υπόβαθρο αριστείας, όπως τα σχέδια που χρηματοδοτήθηκαν με βάση προηγούμενες συμφωνίες ΕΕ-ΗΠΑ. Το μέτρο αυτό θα βελτιώσει το κύρος του προγράμματος, δίνοντας έμφαση στην αριστεία. Έτσι, θα αυξηθούν τα κίνητρα των χρηματοδοτούμενων σχεδίων για την παράδοση και τη συμβολή στη βιωσιμότητα των υψηλής ποιότητας σχεδίων για την κινητικότητα.

7.2. Μέτρα με γνώμονα την πολιτική

Το κοινό-στόχος της ενέργειας αυτής θα είναι οι οργανισμοί που ασχολούνται με την τριτοβάθμια εκπαίδευση και την επαγγελματική κατάρτιση. Ειδικός στόχος της ενέργειας αυτής θα είναι η βελτίωση της συνεργασίας μεταξύ της ΕΕ και των ΗΠΑ όσον αφορά την ανάπτυξη της τριτοβάθμιας εκπαίδευσης και της επαγγελματικής κατάρτισης με επίκεντρο τα θέματα προτεραιότητας. Μακροπρόθεσμα, η ενέργεια αυτή θα έχει αντίκτυπο στην ανάπτυξη της σχετικής πολιτικής και των σχετικών συστημάτων.

Στην κατηγορία αυτή οι δραστηριότητες θα μπορούσαν να περιλαμβάνουν μελέτες, διαλέξεις, σεμινάρια, ομάδες εργασίας και μεθόδους συγκριτικής αξιολόγησης.

7.3. Ατομικές υποτροφίες κινητικότητας «Schuman-Fulbright»

Η ομάδα-στόχος αυτής της ενέργειας θα είναι οι επαγγελματίες (συμπεριλαμβανομένων των επαγγελματιών σε κατάρτιση), κυρίως εκτός των πανεπιστημίων και της δημόσιας διοίκησης (υπεύθυνοι λήψης αποφάσεων, εκπρόσωποι κοινωνικών εταίρων, δημοσιογράφοι κ.λπ.) οι οποίοι επιθυμούν να παρακολουθήσουν σπουδές ή κατάρτιση σε τομείς που συνδέονται ιδιαίτερα με τη σχέση ΕΕ/ΗΠΑ, και οι οποίοι θα προσδιοριστούν σε συνεργασία με τις αμερικανικές αρχές.

7.4. Ένωση αποφοίτων

Με την ενέργεια αυτή το πρόγραμμα φιλοδοξεί να παρέχει στήριξη σε ενώσεις αποφοίτων οι οποίοι συμμετείχαν σε ανταλλαγές που στήριξε το πρόγραμμα συνεργασίας ΕΕ/ΗΠΑ στους τομείς της τριτοβάθμιας εκπαίδευσης και της επαγγελματικής κατάρτισης.

8. Επιπτώσεις στον προϋπολογισμο

Το προτεινόμενο πρόγραμμα θα έχει κόστος κατ’ ανώτατο όριο 46 εκατ. € για περίοδο οκτώ ετών (2006-2013), με την προϋπόθεση ότι θα διατεθούν τα κονδύλια συγχρηματοδότησης από τις ΗΠΑ.

8.1. Αιτιολόγηση της αύξησης του προϋπολογισμού

Όπως αναφέρεται στο σημείο 5.2, ο μικρός προϋπολογισμός του προγράμματος 2000-2005 περιόρισε το δυνητικό αντίκτυπο του προγράμματος στην τριτοβάθμια εκπαίδευση και δεν επέτρεψε την ανάπτυξη σημαντικών συνεργειών στον τομέα της επαγγελματικής κατάρτισης.

8.2. Κόστος-Ποσά αναφοράς για τον υπολογισμό του κόστους

8.2.1. Ενέργειες για την τριτοβάθμια εκπαίδευση και την επαγγελματική κατάρτιση

Όταν τα σχέδια δεν περιλαμβάνουν κινητικότητα, η μέση επιδότηση είναι 120.000 ευρώ.

Σχέδια μικτών κοινοπραξιών : 664.000 ευρώ για τετραετή σχέδια από τα οποία 554.000 ευρώ είναι επιδοτήσεις σπουδαστών (1.000 ευρώ το μήνα + 2.000 ευρώ για έξοδα ταξιδίου και διαμονής ανά σπουδαστή για μια μέση περίοδο σπουδών 15 μηνών για 32 σπουδαστές συνολικά) και 60.000 ευρώ είναι κατ’ αποκοπήν ποσά για τους εταίρους των κοινοπραξιών (7.500 ευρώ ανά ίδρυμα το έτος: 7.500x2x4), και 60.000 ευρώ για επιδοτήσεις κινητικότητας για σχολές και διδάσκον προσωπικό (1.000 ευρώ ανά ερευνητή–εβδομάδα συν 1.000 ευρώ για έξοδα ταξιδίου).

Σχέδια κινητικότητας των κοινοπραξιών που προωθούν την αριστεία: θα χρηματοδοτηθούν σε παρόμοια βάση με τα σχέδια μικτών κοινοπραξιών.

8.2.2. Άλλα μέτρα

Μέτρα με γνώμονα την πολιτική: 100.000 €

Ατομικές υποτροφίες κινητικότητας «Schuman-Fulbright» 20.000 (3.000 ευρώ το μήνα + 2.000 για έξοδα ταξιδιού ανά υπότροφο για μια μέση περίοδο 6 μηνών)

Η χρηματοδότηση για την ένωση αποφοίτων εκτιμάται στα 15.000 ευρώ ετησίως.

8.3. Επιδιωκόμενα αποτελέσματα

Το πρόγραμμα θα υποστηρίξει 274 σχέδια περίπου για μια περίοδο οκτώ ετών (βλ. λεπτομέρειες στο σημείο 8 του δημοσιονομικού δελτίου). 6.000 πολίτες από την ΕΕ και τις ΗΠΑ θα συμμετάσχουν στις δραστηριότητες κινητικότητας καθ’ όλη τη διάρκεια του προγράμματος.

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

σχετικά με τη υπογραφή συμφωνίας μεταξύ της Ευρωπαϊκής Κοινότητας και των Ηνωμένων Πολιτειών της Αμερικής για την ανανέωση του προγράμματος συνεργασίας στους τομείς της τριτοβάθμιας εκπαίδευσης και της επαγγελματικής εκπαίδευσης και κατάρτισης

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως τα άρθρα 149 και 150, σε συνδυασμό με το άρθρο 300 παράγραφος 2 πρώτο εδάφιο πρώτη φράση,

την πρόταση της Επιτροπής[6],

Εκτιμώντας τα ακόλουθα:

11. Με την απόφαση της 24ης Οκτωβρίου 2005 το Συμβούλιο εξουσιοδότησε την Επιτροπή να διαπραγματευτεί με τις Ηνωμένες Πολιτείες της Αμερικής μια συμφωνία για την ανανέωση του προγράμματος συνεργασίας στην τριτοβάθμια εκπαίδευση και την επαγγελματική κατάρτιση.

12. Η Επιτροπή διαπραγματεύτηκε εξ ονόματος της Κοινότητας τη συμφωνία με τις Ηνωμένες Πολιτείες της Αμερικής σύμφωνα με τις οδηγίες του παραρτήματος της απόφασης του Συμβουλίου που εξουσιοδοτούσε την Επιτροπή να διαπραγματευτεί με τις Ηνωμένες Πολιτείες της Αμερικής μια συμφωνία για την ανανέωση του προγράμματος συνεργασίας στην τριτοβάθμια εκπαίδευση και την επαγγελματική κατάρτιση.

13. Η Κοινότητα και οι Ηνωμένες Πολιτείες της Αμερικής αναμένουν αμοιβαία οφέλη από τη συνεργασία αυτή, η οποία πρέπει, από την πλευρά της Κοινότητας, να είναι συμπληρωματική προς τα διμερή προγράμματα μεταξύ των κρατών μελών και των Ηνωμένων Πολιτειών της Αμερικής και να προσφέρει μια ευρωπαϊκή προστιθέμενη αξία.

14. Είναι αναγκαίο να υπογραφεί η συμφωνία που διαπραγματεύτηκε η Επιτροπή εν όψει της πιθανής σύναψής της σε μεταγενέστερη ημερομηνία.

ΑΠΟΦΑΣΙΖΕΙ:

Άρθρο μόνο

1. Με την επιφύλαξη της υπογραφής της συμφωνίας σε μεταγενέστερο στάδιο, ο Πρόεδρος του Συμβουλίου εξουσιοδοτείται να ορίσει το πρόσωπο ή τα πρόσωπα που είναι αρμόδιο(-α) να υπογράψει(-ουν), εξ ονόματος της Κοινότητας, τη συμφωνία μεταξύ της Ευρωπαϊκής Κοινότητας και των Ηνωμένων Πολιτειών της Αμερικής για την ανανέωση του προγράμματος συνεργασίας στην τριτοβάθμια εκπαίδευση και την επαγγελματική εκπαίδευση και κατάρτιση.

2. Tο κείμενο της συμφωνίας επισυνάπτεται στην παρούσα απόφαση.

Βρυξέλλες,

Για το Συμβούλιο

Ο Πρόεδρος

2006/0061 (CNS)

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

σχετικά με τη σύναψη συμφωνίας μεταξύ της Ευρωπαϊκής Κοινότητας και των Ηνωμένων Πολιτειών της Αμερικής για την ανανέωση του προγράμματος συνεργασίας στους τομείς της τριτοβάθμιας εκπαίδευσης και της επαγγελματικής εκπαίδευσης και κατάρτισης

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη: τη συνθήκη ίδρυσης της Ευρωπαϊκής Κοινότητας, και ιδίως τα άρθρα 149 και 150, σε συνδυασμό με το άρθρο 300 παράγραφος 2 πρώτο εδάφιο πρώτη πρόταση και το άρθρο 300 παράγραφος 3 πρώτο εδάφιο,

την πρόταση της Επιτροπής[7],

τη γνώμη του Ευρωπαϊκού Κοινοβουλίου,

Εκτιμώντας τα ακόλουθα:

15. Με την απόφαση της 24ης Οκτωβρίου 2005 το Συμβούλιο εξουσιοδότησε την Επιτροπή να διαπραγματευτεί με τις Ηνωμένες Πολιτείες της Αμερικής μια συμφωνία για την ανανέωση του προγράμματος συνεργασίας στην τριτοβάθμια εκπαίδευση και την επαγγελματική κατάρτιση.

16. Η Επιτροπή διαπραγματεύτηκε εξ ονόματος της Κοινότητας τη συμφωνία με τις Ηνωμένες Πολιτείες της Αμερικής σύμφωνα με τις οδηγίες του παραρτήματος της απόφασης του Συμβουλίου που εξουσιοδοτούσε την Επιτροπή να διαπραγματευτεί με τις Ηνωμένες Πολιτείες της Αμερικής μια συμφωνία για την ανανέωση του προγράμματος συνεργασίας στην τριτοβάθμια εκπαίδευση και την επαγγελματική κατάρτιση.

17. Η Κοινότητα και οι Ηνωμένες Πολιτείες της Αμερικής αναμένουν να αποκτήσουν αμοιβαία οφέλη από τη συνεργασία αυτή, η οποία πρέπει, από την πλευρά της Κοινότητας, να είναι συμπληρωματική προς τα διμερή προγράμματα μεταξύ των κρατών μελών και των Ηνωμένων Πολιτειών της Αμερικής και να προσφέρει μια ευρωπαϊκή προστιθέμενη αξία.

18. Η συμφωνία αυτή υπεγράφη εξ ονόματος της Κοινότητας στις […], με την επιφύλαξη της σύναψής της σε μεταγενέστερη ημερομηνία, σύμφωνα με την απόφαση …/…/EΚ του Συμβουλίου της […].

19. Η συμφωνία κρίνεται σκόπιμο να εγκριθεί,

ΑΠΟΦΑΣΙΖΕΙ:

Άρθρο 1

1. Η συμφωνία μεταξύ της Ευρωπαϊκής Κοινότητας και των Ηνωμένων Πολιτειών της Αμερικής για την ανανέωση του προγράμματος συνεργασίας στον τομέα της τριτοβάθμιας εκπαίδευσης και της επαγγελματικής εκπαίδευσης και κατάρτισης εγκρίνεται εξ ονόματος της Κοινότητας.

2. Το κείμενο της συμφωνίας επισυνάπτεται στην παρούσα απόφαση.

Άρθρο 2

Η αντιπροσωπεία της Ευρωπαϊκής Κοινότητας στη Μικτή Επιτροπή που αναφέρει το άρθρο 6 της συμφωνίας αποτελείται από έναν εκπρόσωπο της Επιτροπής, επικουρούμενο από έναν εκπρόσωπο από κάθε κράτος μέλος.

Άρθρο 3

Ο Πρόεδρος του Συμβουλίου εξουσιοδοτείται να ορίσει το πρόσωπο που θα είναι αρμόδιο να προβεί στην κοινοποίηση που προβλέπεται στο άρθρο 12 παράγραφος 1 της συμφωνίας.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ

ΣΥΜΦΩΝΙΑ ΜΕΤΑΞΥ ΤΗΣ ΕΥΡΩΠΑΪΚΗΣ ΚΟΙΝΟΤΗΤΑΣ ΚΑΙ ΤΩΝ ΗΝΩΜΕΝΩΝ ΠΟΛΙΤΕΙΩΝ ΤΗΣ ΑΜΕΡΙΚΗΣ ΓΙΑ ΤΗΝ ΑΝΑΝΕΩΣΗ ΤΟΥ ΠΡΟΓΡΑΜΜΑΤΟΣ ΣΥΝΕΡΓΑΣΙΑΣ ΣΤΗΝ ΤΡΙΤΟΒΑΘΜΙΑ ΕΚΠΑΙΔΕΥΣΗ ΚΑΙ ΤΗΝ ΕΠΑΓΓΕΛΜΑΤΙΚΗ ΕΚΠΑΙΔΕΥΣΗ ΚΑΙ ΚΑΤΑΡΤΙΣΗ

Η ΕΥΡΩΠΑΪΚΗ ΚΟΙΝΟΤΗΤΑ,

αφενός, και

ΟΙ ΗΝΩΜΕΝΕΣ ΠΟΛΙΤΕΙΕΣ ΤΗΣ ΑΜΕΡΙΚΗΣ,

αφετέρου (που στο εξής καλούνται συλλογικά «τα μέρη»),

ΔΙΑΠΙΣΤΩΝΟΝΤΑΣ ότι στην υπερατλαντική διακήρυξη που εξέδωσε η Ευρωπαϊκή Κοινότητα και τα κράτη μέλη της (που στο εξής καλούνται «η Ευρωπαϊκή Κοινότητα») και η κυβέρνηση των Ηνωμένων Πολιτειών της Αμερικής (που στο εξής καλείται «οι Ηνωμένες Πολιτείες») το Νοέμβριο του 1990 γίνεται σαφής αναφορά στην ενίσχυση της αμοιβαίας συνεργασίας σε διάφορους τομείς που αφορούν άμεσα την παρούσα και τη μελλοντική ευημερία των πολιτών τους, όπως ανταλλαγές και κοινά σχέδια στον τομέα της εκπαίδευσης και του πολιτισμού, συμπεριλαμβανομένων των ανταλλαγών ακαδημαϊκών και νέων,

ΔΙΑΠΙΣΤΩΝΟΝΤΑΣ ότι η νέα διατλαντική ατζέντα που εγκρίθηκε στη σύνοδο κορυφής ΕΕ-ΗΠΑ το Δεκέμβριο του 1995 στη Μαδρίτη αναφέρεται, στο πλαίσιο της δράσης IV – δημιουργία διατλαντικών γεφυρών, στη συμφωνία ΕΚ-ΗΠΑ για τη θέσπιση προγράμματος συνεργασίας στον τομέα της εκπαίδευσης και της επαγγελματικής κατάρτισης ως πιθανό καταλύτη για ένα ευρύ φάσμα καινοτόμων δραστηριοτήτων συνεργασίας με άμεσο όφελος για τους σπουδαστές και τους διδάσκοντες, καθώς και στην εισαγωγή των νέων τεχνολογιών στις αίθουσες διδασκαλίας, που θα συνδέσουν τα εκπαιδευτικά ιδρύματα στις Ηνωμένες Πολιτείες με τα εκπαιδευτικά ιδρύματα στην Ευρωπαϊκή Ένωση και θα ενθαρρύνουν την αμοιβαία διδασκαλία των γλωσσών, της ιστορίας και του πολιτισμού τους,

ΔΙΑΠΙΣΤΩΝΟΝΤΑΣ ότι το υπερατλαντικό συνέδριο με τίτλο «Γεφυρώνοντας τον Ατλαντικό: δεσμοί μεταξύ των λαών» το 1997 υπογράμμισε το δυναμικό συνεργασίας μεταξύ της Ευρωπαϊκής Κοινότητας και των Ηνωμένων Πολιτειών της Αμερικής στον τομέα της ανεπίσημης εκπαίδευσης,

ΔΙΑΠΙΣΤΩΝΟΝΤΑΣ ότι οι ηγέτες στη σύνοδο κορυφής ΕΕ–ΗΠΑ τον Ιούνιο του 2005 συμφώνησαν στην ανάληψη πρωτοβουλίας για την ενίσχυση της διατλαντικής οικονομικής ολοκλήρωσης και ανάπτυξης, στην οποία η συνεργασία σε εκπαιδευτικά ζητήματα χαρακτηρίζεται ως ένα από τα εργαλεία «για την αύξηση της διατλαντικής συνεργασίας καθώς εξελισσόμαστε σε οικονομίες που βασίζονται περισσότερο στη γνώση»· ότι οι ηγέτες δεσμεύτηκαν να συνεργαστούν για την «ανανέωση και την ενίσχυση της συμφωνίας ΗΠΑ – ΕΕ στους τομείς της τριτοβάθμιας εκπαίδευσης και της επαγγελματικής κατάρτισης, στην οποία περιλαμβάνεται και το πρόγραμμα Fulbright/Ευρωπαϊκή Ένωση, προκειμένου να προωθήσουν την εκπαιδευτική συνεργασία και τις διατλαντικές ανταλλαγές μεταξύ των πολιτών μας»,

ΛΑΜΒΑΝΟΝΤΑΣ ΥΠΟΨΗ ότι η έγκριση και η εφαρμογή της συμφωνίας του 1995 μεταξύ της Ευρωπαϊκής Κοινότητας και των Ηνωμένων Πολιτειών της Αμερικής για τη θέσπιση ενός προγράμματος συνεργασίας στην τριτοβάθμια εκπαίδευση και την επαγγελματική εκπαίδευση και κατάρτιση, και της συμφωνίας του 2000 μεταξύ της Ευρωπαϊκής Κοινότητας και των Ηνωμένων Πολιτειών της Αμερικής για την ανανέωση του προγράμματος συνεργασίας στην τριτοβάθμια εκπαίδευση και την επαγγελματική εκπαίδευση και κατάρτιση υλοποιούν τις δεσμεύσεις της διατλαντικής διακήρυξης και αποτελούν παραδείγματα εξαιρετικά επιτυχημένης και οικονομικά συμφέρουσας συνεργασίας,

ΑΝΑΓΝΩΡΙΖΟΝΤΑΣ την καθοριστική συμβολή της εκπαίδευσης και της κατάρτισης στην ανάπτυξη ανθρώπινου δυναμικού ικανού να συμμετέχει στην παγκόσμια οικονομία που βασίζεται στη γνώση,

ΑΠΟΔΕΧΟΜΕΝΕΣ ότι η συνεργασία στον τομέα της εκπαίδευσης και της επαγγελματικής κατάρτισης πρέπει να συμπληρώνει άλλες σχετικές πρωτοβουλίες συνεργασίας μεταξύ της Ευρωπαϊκής Κοινότητας και των Ηνωμένων Πολιτειών,

ΑΝΑΓΝΩΡΙΖΟΝΤΑΣ τη σημασία που έχει να εξασφαλιστεί η συμπληρωματικότητα με συναφείς πρωτοβουλίες που διεξάγονται στους τομείς της τριτοβάθμιας εκπαίδευσης και της επαγγελματικής κατάρτισης από διεθνείς οργανισμούς που δραστηριοποιούνται σε αυτούς τους τομείς, όπως ο ΟΟΣΑ, η UNESCO και το Συμβούλιο της Ευρώπης,

ΑΠΟΔΕΧΟΜΕΝΕΣ ότι τα μέρη έχουν κοινό συμφέρον από τη μεταξύ τους συνεργασία στον τομέα της τριτοβάθμιας εκπαίδευσης και της επαγγελματικής εκπαίδευσης και κατάρτισης,

ΑΝΑΜΕΝΟΝΤΑΣ να αποκομίσουν αμοιβαία οφέλη από τις δραστηριότητες συνεργασίας στον τομέα της τριτοβάθμιας εκπαίδευσης και της επαγγελματικής εκπαίδευσης και κατάρτισης,

ΑΠΟΔΕΧΟΜΕΝΕΣ την ανάγκη να διευθυνθεί η πρόσβαση στις δραστηριότητες που υποστηρίζονται από την παρούσα συμφωνία, ιδίως τις δραστηριότητες στον τομέα της επαγγελματικής εκπαίδευσης και κατάρτισης, και

ΕΠΙΘΥΜΩΝΤΑΣ τη δημιουργία μιας επίσημης βάσης συνεχούς συνεργασίας στους τομείς της τριτοβάθμιας εκπαίδευσης και της επαγγελματικής εκπαίδευσης και κατάρτισης,

ΣΥΜΦΩΝΗΣΑΝ ΤΑ ΑΚΟΛΟΥΘΑ:

Άρθρο 1

Σκοπός

Η παρούσα συμφωνία ανανεώνει το πρόγραμμα του 2000 για τη συνεργασία στον τομέα της τριτοβάθμιας εκπαίδευσης και της επαγγελματικής εκπαίδευσης και κατάρτισης (που στο εξής καλείται «το πρόγραμμα»), το οποίο καταρτίστηκε αρχικά στο πλαίσιο της συμφωνίας του 1995 μεταξύ της Ευρωπαϊκής Κοινότητας και των Ηνωμένων Πολιτειών της Αμερικής για την κατάρτιση προγράμματος συνεργασίας στον τομέα της τριτοβάθμιας εκπαίδευσης και της επαγγελματικής εκπαίδευσης και κατάρτισης.

Άρθρο 2

Ορισμοί

Για τους σκοπούς της παρούσας συμφωνίας, νοείται ως:

1. «ίδρυμα τριτοβάθμιας εκπαίδευσης» οποιοδήποτε ίδρυμα το οποίο, σύμφωνα με τους ισχύοντες νόμους ή πρακτικές, προσφέρει προσόντα ή πτυχία σε επίπεδο τριτοβάθμιας εκπαίδευσης, ανεξάρτητα από την επωνυμία του·

2. «ίδρυμα επαγγελματικής εκπαίδευσης και κατάρτισης» κάθε είδος δημόσιου, ημιδημόσιου ή ιδιωτικού φορέα ο οποίος, ανεξάρτητα από την επωνυμία του, σύμφωνα με τους ισχύοντες νόμους και πρακτικές, σχεδιάζει ή παρέχει επαγγελματική εκπαίδευση ή κατάρτιση, περαιτέρω επαγγελματική κατάρτιση, επιμόρφωση στο πλαίσιο επαγγελματικής κατάρτισης ή επανεκπαίδευσης· και

3. «σπουδαστές» όλα τα άτομα που παρακολουθούν τμήματα εκπαίδευσης ή κατάρτισης ή προγράμματα που διοργανώνονται από ιδρύματα τριτοβάθμιας εκπαίδευσης ή ιδρύματα επαγγελματικής εκπαίδευσης και κατάρτισης, όπως ορίζονται στο παρόν άρθρο.

Άρθρο 3

Στόχοι

1. Οι γενικοί στόχοι του προγράμματος είναι:

α) η προώθηση της αμοιβαίας κατανόησης μεταξύ των λαών της Ευρωπαϊκής Κοινότητας και των Ηνωμένων Πολιτειών της Αμερικής, καθώς και της ευρύτερης γνώσης των γλωσσών, των πολιτισμών και των θεσμών τους· και

β) η βελτίωση της ποιοτικής ανάπτυξης του ανθρώπινου δυναμικού τόσο στην Ευρωπαϊκή Κοινότητα όσο και στις Ηνωμένες Πολιτείες, συμπεριλαμβανομένης της απόκτησης δεξιοτήτων που απαιτούνται για την αντιμετώπιση των προκλήσεων της παγκόσμιας οικονομίας που βασίζεται στη γνώση.

2. Οι ειδικοί στόχοι του προγράμματος είναι:

α) η βελτίωση της συνεργασίας Ευρωπαϊκής Κοινότητας και Ηνωμένων Πολιτειών στους τομείς της τριτοβάθμιας εκπαίδευσης και της επαγγελματικής κατάρτισης·

β) η συμβολή στην ανάπτυξη των ιδρυμάτων τριτοβάθμιας εκπαίδευσης και επαγγελματικής κατάρτισης·

γ) η συμβολή στην προσωπική εξέλιξη των συμμετεχόντων με σκοπό το προσωπικό τους όφελος, αλλά και ως μέσο για την επίτευξη των γενικών στόχων του προγράμματος· και

δ) η συμβολή στις διατλαντικές ανταλλαγές μεταξύ των πολιτών της ΕΕ και των ΗΠΑ.

3. Οι επιχειρησιακοί στόχοι του προγράμματος είναι:

α) η υποστήριξη της συνεργασίας των ιδρυμάτων τριτοβάθμιας εκπαίδευσης και επαγγελματικής κατάρτισης με σκοπό την προώθηση μικτών προγραμμάτων σπουδών και κινητικότητας·

β) η ποιοτική βελτίωση της κινητικότητας των σπουδαστών και από τις δύο πλευρές του Ατλαντικού, με την προώθηση της διαφάνειας, της αμοιβαίας αναγνώρισης των τίτλων και των περιόδων σπουδών και κατάρτισης και, εφόσον είναι απαραίτητο, της δυνατότητας μεταφοράς διδακτικών μονάδων·

γ) η υποστήριξη της συνεργασίας δημόσιων και ιδιωτικών οργανισμών που δραστηριοποιούνται στον τομέα της τριτοβάθμιας εκπαίδευσης και της επαγγελματικής κατάρτισης με σκοπό την ενθάρρυνση των συζητήσεων και των ανταλλαγών εμπειριών σε θέματα πολιτικής· και

δ) η υποστήριξη της διατλαντικής κινητικότητας επαγγελματιών με σκοπό τη βελτίωση της αμοιβαίας κατανόησης των θεμάτων που αφορούν τις σχέσεις ΕΕ/ΗΠΑ.

Άρθρο 4

Αρχές

Η συνεργασία με βάση την παρούσα συμφωνία διέπεται από τις ακόλουθες αρχές:

1. Πλήρης σεβασμός των αρμοδιοτήτων των κρατών μελών της Ευρωπαϊκής Κοινότητας και των Ηνωμένων Πολιτειών της Αμερικής, καθώς και της αυτονομίας των ιδρυμάτων τριτοβάθμιας εκπαίδευσης και επαγγελματικής εκπαίδευσης και κατάρτισης·

2. Αμοιβαίο όφελος από τις δραστηριότητες που διεξάγονται βάσει της παρούσας συμφωνίας·

3. Ευρεία συμμετοχή από τα διάφορα κράτη μέλη της Ευρωπαϊκής Κοινότητας και τις Ηνωμένες Πολιτείες της Αμερικής· και

4. Αναγνώριση της πλήρους πολιτιστικής, κοινωνικής και οικονομικής πολυμορφίας της Ευρωπαϊκής Κοινότητας και των Ηνωμένων Πολιτειών της Αμερικής.

Άρθρο 5

Ενέργειες του προγράμματος

Το πρόγραμμα διεξάγεται μέσω των ενεργειών που περιγράφονται στο παράρτημα, το οποίο αποτελεί αναπόσπαστο τμήμα της παρούσας συμφωνίας.

Άρθρο 6

Μικτή επιτροπή

1. Ιδρύεται μικτή επιτροπή η οποία αποτελείται από ισάριθμους εκπροσώπους κάθε μέρους.

2. Τα καθήκοντα της μικτής επιτροπής είναι τα ακόλουθα:

α) επισκόπηση των δραστηριοτήτων συνεργασίας που προβλέπονται από την παρούσα συμφωνία· και

β) υποβολή διετούς έκθεσης στα μέρη σχετικά με το επίπεδο, το καθεστώς και την αποτελεσματικότητα των δραστηριοτήτων συνεργασίας που αναπτύσσονται βάσει της παρούσας συμφωνίας.

3. Η μικτή επιτροπή συνεδριάζει κάθε δύο έτη ή όπως αλλιώς συμφωνήσουν τα μέρη. Οι συνεδριάσεις της διεξάγονται εκ περιτροπής στην Ευρωπαϊκή Κοινότητα και στις Ηνωμένες Πολιτείες της Αμερικής.

4. Οι αποφάσεις της μικτής επιτροπής λαμβάνονται συναινετικά. Συντάσσονται, για κάθε συνεδρίαση, πρακτικά που περιλαμβάνουν κατάλογο των αποφάσεων και των κύριων σημείων της συζήτησης. Τα πρακτικά αυτά εγκρίνονται από τα πρόσωπα που επιλέγονται από κάθε πλευρά για να προεδρεύουν από κοινού στη συνεδρίαση και, μαζί με την διετή έκθεση, τίθενται στη διάθεση των αρμόδιων υπαλλήλων σε υπουργικό επίπεδο για κάθε μέρος.

Άρθρο 7

Παρακολούθηση και αξιολόγηση

Το πρόγραμμα αποτελεί αντικείμενο παρακολούθησης και αξιολόγησης στο πλαίσιο συνεργασίας. Έτσι, θα μπορέσουν να επαναπροσανατολιστούν, εάν κριθεί απαραίτητο, οι δραστηριότητες υπό το πρίσμα των τυχόν αναγκών ή ευκαιριών προκύψουν κατά τη διάρκεια υλοποίησής του.

Άρθρο 8

Χρηματοδότηση

1. Οι δραστηριότητες βάσει της παρούσας συμφωνίας εξαρτώνται από τη διαθεσιμότητα κονδυλίων και διέπονται από τις νομοθετικές και κανονιστικές διατάξεις, πολιτικές και προγράμματα που εφαρμόζονται στην Ευρωπαϊκή Κοινότητα και τις Ηνωμένες Πολιτείες. Η χρηματοδότηση θα γίνει στο μέτρο του δυνατού βάσει μιας συνολικής αντιστοίχισης των κονδυλίων μεταξύ των μερών. Τα μέρη προσπαθούν να προσφέρουν δραστηριότητες του προγράμματος με συγκρίσιμα οφέλη και πεδίο.

2. Οι δαπάνες της μικτής επιτροπής ή εξ ονόματός της επιβαρύνουν το μέρος έναντι του οποίου τα μέλη είναι υπόλογα. Οι δαπάνες που συνδέονται άμεσα με τις συνεδριάσεις της μικτής επιτροπής, εκτός από τα οδοιπορικά και τα έξοδα διανομής, επιβαρύνουν το μέρος υποδοχής.

Άρθρο 9

Είσοδος προσωπικού

Κάθε μέρος προβαίνει σε όλες τις αναγκαίες ενέργειες για να διευκολύνει την είσοδο στο έδαφός του και την έξοδο από αυτό του προσωπικού, των σπουδαστών, του υλικού και του εξοπλισμού του άλλου μέρους που συμμετέχει ή χρησιμοποιείται στις δραστηριότητες συνεργασίας βάσει της παρούσας συμφωνίας

Άρθρο 10

Άλλες συμφωνίες

Η παρούσα συμφωνία δεν αντικαθιστά ούτε επηρεάζει κατά οποιονδήποτε τρόπο άλλες συμφωνίες ή δραστηριότητες που διεξάγονται μεταξύ οποιουδήποτε κράτους μέλους της Ευρωπαϊκής Κοινότητας και των Ηνωμένων Πολιτειών της Αμερικής στους καλυπτόμενους τομείς.

Άρθρο 11

Εδαφική εφαρμογή της παρούσας συμφωνίας

Η παρoύσα συμφωvία εφαρμόζεται, αφεvός, στα εδάφη στα oπoία εφαρμόζεται η συvθήκη για τηv ίδρυση της Ευρωπαϊκής Κoιvότητας και υπό τoυς όρoυς πoυ πρoβλέπει η συvθήκη αυτή και, αφετέρoυ, στο έδαφος των Ηνωμένων Πολιτειών της Αμερικής.

Άρθρο 12

Έναρξη ισχύος και καταγγελία

1. Η παρούσα συμφωνία αρχίζει να ισχύει την πρώτη ημέρα του μήνα που έπεται της ημερομηνίας κατά την οποία τα μέρη θα κοινοποιήσουν γραπτώς μεταξύ τους την ολοκλήρωση των σχετικών νομικών διαδικασιών για την έναρξη ισχύος της παρούσας συμφωνίας, ανάλογα με το ποια ημερομηνία είναι μεταγενέστερη. Η παρούσα συμφωνία αντικαθιστά τη συμφωνία του 2000 μεταξύ της Ευρωπαϊκής Κοινότητας και των Ηνωμένων Πολιτειών για την ανανέωση του προγράμματος συνεργασίας στην τριτοβάθμια εκπαίδευση και την επαγγελματική εκπαίδευση και κατάρτιση ως προς όλα τα μέρη της.

2. Η παρούσα συμφωνία ισχύει για οχτώ έτη και είναι δυνατόν να παραταθεί ή να τροποποιηθεί κατόπιν αμοιβαίας γραπτής συμφωνίας.

Οι τροποποιήσεις ή παρατάσεις τίθενται σε ισχύ την πρώτη ημέρα του μήνα που έπεται της ημερομηνίας κατά την οποία τα μέρη θα κοινοποιήσουν γραπτώς μεταξύ τους την ολοκλήρωση των σχετικών διαδικασιών για την έναρξη ισχύος της συμφωνίας που προβλέπει την εν λόγω τροποποίηση ή παράταση.

3. Κάθε μέρος μπορεί να καταγγείλει οποτεδήποτε την παρούσα συμφωνία ύστερα από έγγραφη προειδοποίηση δώδεκα μηνών. Η λήξη ή η καταγγελία της παρούσας συμφωνίας δεν επηρεάζει την ισχύ ή τη διάρκεια οποιωνδήποτε προηγούμενων διακανονισμών οι οποίοι έγιναν βάσει αυτής.

Άρθρο 13

Η παρούσα συμφωνία συντάσσεται σε δύο αντίτυπα στην αγγλική, τσεχική, δανική, ολλανδική, εσθονική, φινλανδική, γαλλική, γερμανική, ελληνική, ουγγρική, ιταλική, λεττονική, λιθουανική, μαλτεζική, πολωνική, πορτογαλική, σλοβακική, σλοβενική, ισπανική και σουηδική γλώσσα και όλα τα κείμενα είναι εξίσου αυθεντικά. Σε περίπτωση διαφορών, επικρατέστερη γλώσσα είναι η αγγλική.

ΣΕ ΠΙΣΤΩΣΗ ΤΩΝ ΑΝΩΤΕΡΩ, οι υπογεγραμμένοι, δεόντως εξουσιοδοτημένοι προς τούτο, υπέγραψαν την παρούσα συμφωνία.

Για την Ευρωπαϊκή Κοινότητα Για τις Ηνωμένες Πολιτείες της Αμερικής

ΠΑΡΑΡΤΗΜΑ

ΕΝΕΡΓΕΙΕΣ

ΕΝΕΡΓΕΙΑ 1 – Σχέδια μικτών κοινοπραξιών Ευρωπαϊκής Κοινότητας/Ηνωμένων Πολιτειών της Αμερικής

1. Τα μέρη παρέχουν στήριξη στα ιδρύματα τριτοβάθμιας εκπαίδευσης και επαγγελματικής εκπαίδευσης και κατάρτισης που σχηματίζουν μικτές κοινοπραξίες ΕΕ/ΗΠΑ για την πραγματοποίηση κοινών σχεδίων στον τομέα της τριτοβάθμιας εκπαίδευσης και της επαγγελματικής εκπαίδευσης και κατάρτισης.

2. Κάθε μικτή κοινοπραξία πρέπει να αποτελείται από μια πολυμερή εταιρική σχέση ιδρυμάτων τριτοβάθμιας εκπαίδευσης και επαγγελματικής κατάρτισης της ΕΕ και των ΗΠΑ.

3. Τα σχέδια μικτών κοινοπραξιών αφορούν κατά κανόνα την κινητικότητα των σπουδαστών και από τις δύο πλευρές του Ατλαντικού στο πλαίσιο των μικτών προγραμμάτων σπουδών, με σκοπό την ίση ροή προς κάθε κατεύθυνση και πρέπει να προβλέπουν την κατάλληλη γλωσσική και πολιτιστική προετοιμασία.

4. Οι αρμόδιες αρχές της κάθε πλευράς συμφωνούν σχετικά με τους επιλέξιμους θεματικούς τομείς των μικτών κοινοπραξιών ΕΕ/ΗΠΑ με βάση τους τομείς πρωταρχικής σημασίας για τη συνεργασία ΕΕ-ΗΠΑ.

ΕΝΕΡΓΕΙΑ 2 – Αριστεία (παρακολούθηση)- Σχέδια κινητικότητας

Τα μέρη μπορούν να παρέχουν οικονομική στήριξη για την κινητικότητα σπουδαστών σε μικτές κοινοπραξίες ιδρυμάτων τριτοβάθμιας εκπαίδευσης και της επαγγελματικής κατάρτισης που διακρίνονται από αποδεδειγμένο ιστορικό αριστείας στην εφαρμογή κοινών σχεδίων που χρηματοδοτούν τα μέρη.

ΕΝΕΡΓΕΙΑ 3 – Μέτρα με γνώμονα την πολιτική

Τα μέρη μπορούν να παρέχουν οικονομική στήριξη σε πολυμερή σχέδια με τη συμμετοχή οργανισμών στον τομέα της τριτοβάθμιας εκπαίδευσης και της επαγγελματικής κατάρτισης με σκοπό την ενίσχυση της συνεργασίας μεταξύ της Ευρωπαϊκής Κοινότητας και των Ηνωμένων Πολιτειών όσον αφορά την ανάπτυξη της τριτοβάθμιας εκπαίδευσης και της επαγγελματικής κατάρτισης. Τα μέτρα με γνώμονα την πολιτική μπορούν να συμπεριλαμβάνουν μελέτες, διαλέξεις, σεμινάρια, ομάδες εργασίας, μεθόδους συγκριτικής αξιολόγησης και την αντιμετώπιση οριζόντιων θεμάτων τριτοβάθμιας εκπαίδευσης και επαγγελματικής κατάρτισης, όπως η αναγνώριση των προσόντων.

ΕΝΕΡΓΕΙΑ 4 – Υποτροφίες «Schuman-Fulbright»

Τα μέρη προτίθενται να παρέχουν υποτροφίες σε επαγγελματίες με υψηλά προσόντα (συμπεριλαμβανομένων των επαγγελματιών υπό κατάρτιση που μπορεί να συμμετέχουν σε προχωρημένες σπουδές σε πανεπιστήμια και επαγγελματικές σχολές) που επιθυμούν να παρακολουθήσουν σπουδές ή κατάρτιση σε τομείς που αφορούν ιδιαίτερα τη σχέση ΕΕ/ΗΠΑ, και οι οποίοι θα προσδιοριστούν από κοινού από τα μέρη. Με σκοπό την προώθηση των υποτροφιών «Schuman-Fulbright» και τη στήριξη των υποτρόφων, τα μέρη μπορούν να παρέχουν οικονομική στήριξη σε οργανισμό που θα ορίσουν από κοινού.

ΕΝΕΡΓΕΙΑ 5 – Ένωση αποφοίτων

Τα μέρη μπορούν να παρέχουν οικονομική στήριξη σε ενώσεις αποφοίτων οι οποίοι συμμετείχαν σε ανταλλαγές που στήριξε το πρόγραμμα συνεργασίας ΕΕ/ΗΠΑ στους τομείς της τριτοβάθμιας εκπαίδευσης και της επαγγελματικής κατάρτισης. Οι ενώσεις αποφοίτων μπορεί να διοικούνται από οργανισμούς τους οποίους ορίζουν από κοινού τα μέρη.

ΔΙΑΧΕΙΡΙΣΗ ΤΟΥ ΠΡΟΓΡΑΜΜΑΤΟΣ

Η διαχείριση των ενεργειών αυτών γίνεται από τους αρμόδιους υπαλλήλους του κάθε μέρους. Τα καθήκοντα αυτά μπορούν να περιλαμβάνουν:

1. την επιλογή των κανόνων και των διαδικασιών για την υποβολή προτάσεων, συμπεριλαμβανομένης της επεξεργασίας κοινών κατευθυντήριων γραμμών για τους αιτούντες·

2. την κατάρτιση χρονοδιαγράμματος για τη δημοσίευση προσκλήσεων για την υποβολή προτάσεων, την υποβολή και την επιλογή των προτάσεων·

3. την παροχή πληροφοριών σχετικά με το πρόγραμμα και την εφαρμογή του·

4. τον ορισμό ακαδημαϊκών συμβούλων και εμπειρογνωμόνων·

5. συστάσεις προς τις αρμόδιες αρχές κάθε μέρους σχετικά με τα σχέδια που προτείνεται να χρηματοδοτηθούν·

6. τη χρηματοοικονομική διαχείριση· και

7. την προώθηση μιας προσέγγισης συνεργασίας όσον αφορά την παρακολούθηση και την αξιολόγηση του προγράμματος.

Η Ευρωπαϊκή Κοινότητα θα παρέχει κατά κανόνα υποστήριξη στους εταίρους κοινοπραξιών από την Ευρωπαϊκή Κοινότητα· οι Ηνωμένες Πολιτείες της Αμερικής θα παρέχουν υποστήριξη στους εταίρους κοινοπραξιών από τις Ηνωμένες Πολιτείες. Κατά την παροχή στήριξης τα μέρη μπορούν να χρησιμοποιούν κατ' αποκοπήν επιδοτήσεις, πίνακες δαπανών ανά μονάδα και/ή υποτροφίες.

ΜΕΤΡΑ ΠΟΥ ΑΦΟΡΟΥΝ ΤΗΝ ΤΕΧΝΙΚΗ ΥΠΟΣΤΗΡΙΞΗ

Τα κονδύλια μπορούν να χρησιμοποιούνται για την πληρωμή υπηρεσιών που είναι απαραίτητες για την υλοποίηση του προγράμματος. Συγκεκριμένα, τα μέρη μπορούν να προσφεύγουν σε εμπειρογνώμονες· μπορούν να διοργανώνουν σεμινάρια, συνέδρια ή άλλες συνεδριάσεις που πιθανόν να διευκολύνουν την υλοποίηση του προγράμματος και μπορούν να διεξάγουν δραστηριότητες αξιολόγησης, ενημέρωσης, δημοσίευσης και διάδοσης.

ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ

1. ΟΝΟΜΑΣΙΑ ΤΗΣ ΠΡΟΤΑΣΗΣ:

Πρόταση αποφάσεων του Συμβουλίου σχετικά με την υπογραφή και τη σύναψη συμφωνίας μεταξύ της Ευρωπαϊκής Κοινότητας και των Ηνωμένων Πολιτειών της Αμερικής (στο εξής «οι ΗΠΑ») για την ανανέωση του προγράμματος συνεργασίας στον τομέα της τριτοβάθμιας εκπαίδευσης και της επαγγελματικής κατάρτισης.

2. ΠΛΑΙΣΙΟ ΔΒΔ / ΠΒΔ

Τομέας πολιτικής: ΕΚΠΑΙΔΕΥΣΗ ΚΑΙ ΠΟΛΙΤΙΣΜΟΣ

Στόχος: «Αμοιβαία βελτίωση της ποιότητας της εκπαίδευσης μέσω της συνεργασίας με τρίτες χώρες».

Δραστηριότητα: ΕΚΠΑΙΔΕΥΣΗ

3. ΓΡΑΜΜΕΣ ΠΡΟΫΠΟΛΟΓΙΣΜΟΥ

3.1. Γραμμές προϋπολογισμού [επιχειρησιακές γραμμές και συναφείς γραμμές τεχνικής και διοικητικής βοήθειας (πρώην γραμμές B.A) περιλαμβανομένων των ονομασιών τους]:

15.02.03 Συνεργασία με τρίτες χώρες στον τομέα της εκπαίδευσης και της επαγγελματικής κατάρτισης

15.01.04.17 Συνεργασία με τρίτες χώρες στον τομέα της εκπαίδευσης και της επαγγελματικής κατάρτισης – Δαπάνες διοικητικής διαχείρισης

15.01.04.32 Εκτελεστικός οργανισμός εκπαίδευσης, οπτικοακουστικών θεμάτων και πολιτισμού – επιδοτήσεις για προγράμματα του τομέα 4

3.2. Διάρκεια της δράσης και της δημοσιονομικής επίπτωσης: 2006-2013

Η τελική διάρκεια της δράσης θα καθοριστεί κατά τις διαπραγματεύσεις και θα υπάγεται σε ρήτρα ενδιάμεσης αναθεώρησης.

3.3. Δημοσιονομικά χαρακτηριστικά (να προστεθούν γραμμές εάν είναι αναγκαίο):

Γραμμή του προϋπολογισμού | Είδος δαπάνης | Νέα | Συμμετοχή ΕΖΕΣ | Συνεισφορές υποψήφιων χωρών | Τομέας δημοσιονομικών προοπτικών |

15.02.03 | ΜΥΔ | ΔΠ | ΟΧΙ | ΟΧΙ | ΟΧΙ | αριθ. 4 |

15.01.04.17 | ΜΥΔ | ΔΠ | ΟΧΙ | ΟΧΙ | ΟΧΙ | αριθ. 4 |

15.01.04.32 | ΜΥΔ | ΔΠ | ΟΧΙ | ΟΧΙ | ΟΧΙ | αριθ. 4 |

4. ΑΝΑΚΕΦΑΛΑΙΩΤΙΚΟΣ ΠΙΝΑΚΑΣ ΠΟΡΩΝ

4.1. Δημοσιονομικοί πόροι

4.1.1. Ανακεφαλαιωτικό των πιστώσεων ανάληψης υποχρεώσεων (ΠΑΥ) και των πιστώσεων πληρωμών (ΠΠ)

εκατ. € (τρία δεκαδικά ψηφία)

Είδος δαπάνης | Τμήμα αριθ. | 2006 | 2007 | 2008 | 2009 | 2010 | 2011-2013 | Σύνολο |

Επιχειρησιακές δαπάνες |

Πιστώσεις ανάληψης υποχρεώσεων (ΠΑΥ) | 8.1 | α | 2.224 | 3.780 | 4.957 | 5.924 | 6.004 | 20.551 | 43.441 |

Πιστώσεις πληρωμών (ΜΔΠ) | β | 0,994 | 3.158 | 4.486 | 5.537 | 5.972 | 23.294 | 43.441 |

Διοικητικές δαπάνες περιλαμβανόμενες στο ποσό αναφοράς[2] |

Τεχνική και διοικητική βοήθεια (ΜΔΠ) | 8.2.4 | γ | 0,000 | 0,352 | 0,352 | 0,352 | 0,352 | 1.056 | 2.464 |

ΣΥΝΟΛΙΚΟ ΠΟΣΟ ΑΝΑΦΟΡΑΣ |

Πιστώσεις ανάληψης υποχρεώσεων | α+γ | 2.224 | 4.132 | 5.309 | 6.276 | 6.356 | 21.607 | 45.905 |

Πιστώσεις πληρωμών | β+γ | 0,994 | 3.510 | 4.838 | 5.889 | 6.324 | 24.350 | 45.905 |

Διοικητικές δαπάνες μη περιλαμβανόμενες στο ποσό αναφοράς[3] |

Ανθρώπινοι πόροι και συναφείς δαπάνες (ΜΔΠ) | 8.2.5 | δ | 0,378 | 0,378 | 0,378 | 0,378 | 0,378 | 1.134 | 3.024 |

Διοικητικές δαπάνες, εκτός ανθρώπινων πόρων και συναφών δαπανών, μη περιλαμβανόμενες στο ποσό αναφοράς (ΜΔΠ) | 8.2.6 | ε | 0,010 | 0,028 | 0,010 | 0,028 | 0,010 | 0,065 | 0,150 |

Λεπτομέρειες σχετικά με τη συγχρηματοδότηση: ΟΥΔΕΝ

Σύμφωνα με το πρόγραμμα που πρόκειται να ανανεωθεί με τη συμφωνία, η ΕΕ θα στηρίξει τη συμμετοχή των κοινοτικών οργάνων και σπουδαστών. Δεν προβλέπεται συγχρηματοδότηση από τα κράτη μέλη ή άλλους οργανισμούς.

4.1.2. Συμβατότητα με το δημοσιονομικό προγραμματισμό

( Η πρόταση είναι συμβατή με τον ισχύοντα δημοσιονομικό κανονισμό.

( Η πρόταση απαιτεί τον επαναπρογραμματισμό του σχετικού τομέα των δημοσιονομικών προοπτικών.

( Η πρόταση ενδέχεται να απαιτήσει την εφαρμογή των διατάξεων της διοργανικής συμφωνίας[8] (σχετικά με το μέσο ευελιξίας ή με την αναθεώρηση των δημοσιονομικών προοπτικών).

Η πρόταση είναι συμβατή με τον ισχύοντα δημοσιονομικό κανονισμό. Ειδικότερα, οι εκτιμήσεις δαπανών και δημοσιονομικής επίπτωσης για το 2006 συμφωνούν με τον προϋπολογισμό για το έτος αυτό, αν και οι εκτιμήσεις δαπανών και δημοσιονομικής επίπτωσης για την περίοδο 2007-2013 είναι ενδεικτικές και αντικατοπτρίζουν τις τρέχουσες προβλέψεις της Επιτροπής όσον αφορά τις νέες δημοσιονομικές προοπτικές. Οι εν λόγω εκτιμήσεις δαπανών δεν προδικάζουν τους διαθέσιμους πόρους του τομέα 4 ύστερα από τη συμφωνία μεταξύ του Συμβουλίου και του Κοινοβουλίου σχετικά με το μελλοντικό δημοσιονομικό πλαίσιο 2007-2013 και μπορεί να χρειαστεί να προσαρμοστούν με βάση τη συμφωνία αυτή.

4.1.3. Δημοσιονομική επίπτωση στα έσοδα

( Η πρόταση δεν έχει δημοσιονομική επίπτωση στα έσοδα.

4.1.4. Ανθρώπινοι πόροι (FTE=ΙΠΑ) (περιλαμβανομένων των μόνιμων υπαλλήλων και του έκτακτου και εξωτερικού προσωπικού) – βλέπε λεπτομέρειες στο σημείο 8.2.1.

Ετήσιες ανάγκες | 2006 | 2007 | 2008 | 2009 | 2010 | 2011-2013 σε ετήσια βάση και επόμενα |

Σύνολο ανθρώπινων πόρων | 2,5 | 3,5 | 3,5 | 3,5 | 3,5 | 3,5 |

5. Χαρακτηριστικα και στοχοι

5.1. Ανάγκη υλοποίησης βραχυπρόθεσμα ή μακροπρόθεσμα

Η συμφωνία διμερούς συνεργασίας στον τομέα της τριτοβάθμιας εκπαίδευσης, της επαγγελματικής κατάτισης και της νεολαίας θα επιδιώξει τη βελτίωση της αμοιβαίας κατανόησης των λαών της ΕΕ και των ΗΠΑ, την καλύτερη προετοιμασία των πολιτών για την κοινωνία που βασίζεται στη γνώση και την αμοιβαία ενίσχυση της ποιότητας της τριτοβάθμιας εκπαίδευσης, της κατάρτισης και της ανεπίσημης εκπαίδευσης για τους νέους στην ΕΕ και τις ΗΠΑ.

Η συμφωνία διμερούς συνεργασίας ανταποκρίνεται στην πολιτική βούληση των μερών σε ανώτατο επίπεδο.

5.2. Προστιθέμενη αξία της κοινοτικής συμμετοχής, συνέπεια της πρότασης με άλλα δημοσιονομικά μέσα και δυνατή συνέργεια

Οι σχέσεις με τις ΗΠΑ έχουν στρατηγική σημασία για την ΕΕ και το πεδίο τους συνεχώς διευρύνεται. Οι ηγέτες στη διάσκεψη κορυφής ΕΕ-ΗΠΑ στο Dromoland το 2004 συμφώνησαν να αναζητήσουν τρόπους συνεργασίας και βέλτιστες πρακτικές για την ενίσχυση της οικονομικής ανάπτυξης, της δημιουργίας θέσεων εργασίας και της καινοτομίας. Στις 18 Μαΐου 2005, η Επιτροπή εξέδωσε ανακοίνωση για μια ισχυρότερη εταιρική σχέση ΕΕ – ΗΠΑ, η οποία, κατά το πρότυπο της στρατηγικής της Λισαβόνας, θεωρεί ότι η συνεργασία στον τομέα της εκπαίδευσης και της κατάρτισης αποτελεί σημαντικό μέσο για την τόνωση του δυναμικού γνώσης και καινοτομίας και ζητεί την ανανέωση και την ενίσχυση της τρέχουσας συμφωνίας για την τριτοβάθμια εκπαίδευση και την επαγγελματική κατάρτιση.

Το πρόγραμμα ΕΕ-ΗΠΑ αναμένεται να εξασφαλίσει προστιθέμενη αξία σε πολλά επίπεδα: οικοδόμηση θεσμικών γεφυρών μεταξύ του Ατλαντικού, εξασφάλιση των δικών τους διατλαντικών δικτύων σε ιδιώτες, ακαδημαϊκό και διοικητικό προσωπικό και σπουδαστές, ανάπτυξη ειδικών θεμάτων και τομέων. Επίσης, η ανανέωση του προγράμματος συνεργασίας EΕ-ΗΠΑ στους τομείς της τριτοβάθμιας εκπαίδευσης και της επαγγελματικής κατάρτισης προβλέπεται ότι θα διαφυλάξει και θα αναπτύξει την πολυμερή προσέγγιση, σύμφωνα με την οποία στην κάθε ενέργεια συμμετέχουν οργανισμοί και άτομα από διαφορετικά κράτη μέλη. Η πολυμερής αυτή προσέγγιση έχει αποδείξει μέχρι στιγμής ότι επαρκεί για την επίτευξη του στόχου του προγράμματος όσον αφορά την ενίσχυση της αμοιβαίας κατανόησης και τη βελτίωση της ποιότητας της εκπαίδευσης και της κατάρτισης στην ΕΕ και τις ΗΠΑ. Έχει επίσης αποδείξει ότι επιτρέπει ορισμένες οικονομίες φάσματος, κλίμακας, καθώς και τη βελτίωση της ποιότητας όσον αφορά τα διμερή προγράμματα.

Οι στόχοι του προγράμματος EΕ/ΗΠΑ στον τομέα της τριτοβάθμιας εκπαίδευσης και της επαγγελματικής κατάρτισης κρίνεται ότι θα είναι σε πλήρη συνέπεια με τα προγράμματα άλλων μέσων της ΕΕ στους τομείς αυτούς. Η συμφωνία πρόκειται να θεσπίσει ένα πλαίσιο το οποίο θα συμπληρώσει άλλα προγράμματα που επιτρέπουν την επίτευξη των στόχων ποιοτικής εκπαίδευσης μέσω της συνεργασίας ανάμεσα στην ΕΕ και τις ΗΠΑ. Επιπλέον, το πρόγραμμα αναμένεται να εισαγάγει τη διάσταση της διατλαντικής συνεργασίας μεταξύ των λαών, που απουσιάζει από άλλα προγράμματα της ΕΕ για την εκπαίδευση και την κατάρτιση.

Ειδικότερα, το πρόγραμμα διμερούς συνεργασίας θα συμπληρώσει το πρόγραμμα Erasmus Mundus, καθώς θα δώσει έμφαση στην προπτυχιακή κινητικότητα και θα συμπεριλάβει διατλαντικές ανταλλαγές στον τομέα της επαγγελματικής κατάρτισης.

Το πρόγραμμα πρόκειται επίσης να συμπληρώσει τις δραστηριότητες των κέντρων ΕΕ που στηρίζονται από την Ευρωπαϊκή Ένωση, καθώς προσφέρει πρόσθετες ευκαιρίες για ανταλλαγές και ενθαρρύνει τη δομική συνεργασία μεταξύ θεσμικών οργάνων και οργανισμών από τις δύο πλευρές του Ατλαντικού.

5.3. Στόχοι, αναμενόμενα αποτελέσματα και συναφείς δείκτες της πρότασης στο πλαίσιο της ΔΒΔ

Στόχος | Μη εξαντλητικός κατάλογος δεικτών |

Γενικοί στόχοι |

Βελτίωση της αμοιβαίας κατανόησης μεταξύ των λαών της Ευρωπαϊκής Ένωσης και των ΗΠΑ Καλύτερη προετοιμασία των πολιτών για την κοινωνία που βασίζεται στη γνώση Αμοιβαία ενίσχυση της ποιότητας της εκπαίδευσης | Ποσοτικά στοιχεία σχετικά με τους χρήστες του προγράμματος και τους ενδιαφερόμενους φορείς μέσω της διεξαγωγής ερευνών κατά την ενδιάμεση και την εκ των υστέρων αξιολόγηση |

Ειδικοί στόχοι |

Βελτίωση της συνεργασίας Ευρωπαϊκής Ένωσης και ΗΠΑ στους τομείς της τριτοβάθμιας εκπαίδευσης και της κατάρτισης Συμβολή στην ανάπτυξη των ιδρυμάτων τριτοβάθμιας εκπαίδευσης και κατάρτισης Συμβολή στην εξέλιξη των συμμετεχόντων με σκοπό το προσωπικό τους όφελος, αλλά και ως μέσο για την επίτευξη του γενικού στόχου του προγράμματος | Ποσοτικά στοιχεία σχετικά με τις αντιλήψεις υπευθύνων και διοικητικών υπαλλήλων με τη διενέργεια απευθείας συνεντεύξεων Ποσοτικά στοιχεία σχετικά με τις αντιλήψεις ιδιωτών οι οποίοι είναι υπεύθυνοι σε θεσμικά όργανα και οργανισμούς που συμμετέχουν στο πρόγραμμα με τη διεξαγωγή ερευνών Ποσοτικά στοιχεία σχετικά με τις αντιλήψεις των συμμετεχόντων με τη διεξαγωγή ερευνών |

Τα αποτελέσματα μπορούν να οριστούν ως το πλεονέκτημα ή το μειονέκτημα που αποκομίζουν οι άμεσα εμπλεκόμενοι από τη συμμετοχή τους σε παρεμβάσεις των αρχών. Πρέπει συνεπώς να προσδιοριστούν σε σχέση με τους επιχειρησιακούς στόχους της παρέμβασης.

Επιχειρησιακοί στόχοι | Αποτελέσματα που αποκόμισαν οι συμμετέχοντες |

Υποστήριξη της συνεργασίας μεταξύ των ιδρυμάτων τριτοβάθμιας εκπαίδευσης και επαγγελματικής κατάρτισης με σκοπό την προώθηση κοινών προγραμμάτων σπουδών και κινητικότητας | Οργανισμοί: βελτίωση των προγραμμάτων σπουδών και των διδακτικών μεθοδολογιών· ενίσχυση της διαφάνειας και κατανόηση του αντίστοιχου συστήματος διδακτικών μονάδων· βελτίωση της ετοιμότητας διατλαντικής συνεργασίας Σπουδαστές: εμπλουτισμός της διατλαντικής εμπειρίας· βελτίωση της εκπαίδευσης και της πολιτιστικής κατανόησης |

υποστήριξη της συνεργασίας μεταξύ δημόσιων και ιδιωτικών οργανισμών που δραστηριοποιούνται στον τομέα της τριτοβάθμιας εκπαίδευσης και της επαγγελματικής κατάρτισης με σκοπό την ενθάρρυνση των συζητήσεων και των ανταλλαγών εμπειριών σε θέματα πολιτικής | Οργανισμοί, θεσμικά όργανα: καλύτερη κατανόηση των θεμάτων πολιτικής |

υποστήριξη της διατλαντικής κινητικότητας επαγγελματιών με σκοπό τη βελτίωση της αμοιβαίας κατανόησης των θεμάτων που αφορούν τις σχέσεις ΕΕ/ΗΠΑ | Ιδιώτες: καλύτερη κατανόηση των βασικών θεμάτων για τις σχέσεις ΕΕ / ΗΠΑ |

5.4. Μέθοδος υλοποίησης (ενδεικτική)

Αναφέρατε κατωτέρω τη μέθοδο ή τις μεθόδους[9] που επιλέχθηκε(-αν) για την υλοποίηση της δράσης.

X Κεντρική διαχείριση

X άμεσα από την Επιτροπή

X έμμεσα με ανάθεση σε:

X εκτελεστικούς οργανισμούς

ٱ οργανισμούς που έχουν συσταθεί από τις Κοινότητες σύμφωνα με το άρθρο 185 του δημοσιονομικού κανονισμού

ٱ εθνικούς δημόσιους οργανισμούς / οργανισμούς με αποστολή δημόσιας υπηρεσίας

ٱ Επιμερισμένη ή αποκεντρωμένη διαχείριση

ٱ με τα κράτη μέλη

ٱ με τρίτες χώρες

ٱ Από κοινού διαχείριση με διεθνείς οργανισμούς (διευκρινίστε)

Το προτεινόμενο πρόγραμμα βασίζεται στην αρχή της μικτής χρηματοδότησης από την Ευρωπαϊκή Ένωση και τις ΗΠΑ. Η Ευρωπαϊκή Επιτροπή διαχειρίζεται τις προσκλήσεις για την υποβολή προτάσεων με βάση τις κοινές κατευθυντήριες γραμμές που έχουν συμφωνηθεί εκ των προτέρων με τις αρχές των ΗΠΑ.

Για τους σκοπούς διαχείρισης του προγράμματος η Ευρωπαϊκή Επιτροπή μπορεί να χρησιμοποιήσει εκτελεστικούς οργανισμούς. Σε περίπτωσης διατήρησης του προτεινόμενου χρηματοδοτικού κονδυλίου του προγράμματος EΕ/ΗΠΑ, η χρησιμοποίηση εκτελεστικού οργανισμού θα δικαιολογείται. Η χρησιμοποίηση εκτελεστικού οργανισμού θα είναι επίσης δικαιολογημένη και σε περίπτωση μείωσης του χρηματοδοτικού κονδυλίου του προγράμματος EΕ/ΗΠΑ αλλά παράλληλα συναφθεί ιδιαίτερα παρόμοια συμφωνία με τον Καναδά που επιτρέπει την αύξηση των οικονομιών κλίμακας και παρέχει τη βάση για την υλοποίηση ορισμένων ενεργειών μέσω ενός εκτελεστικού οργανισμού.

6. ΠΑΡΑΚΟΛΟΥΘΗΣΗ ΚΑΙ ΑΞΙΟΛΟΓΗΣΗ

6.1. Σύστημα παρακολούθησης

Η παρακολούθηση των κοινών σχεδίων ΕΕ/ΗΠΑ θα υλοποιηθεί με το συνδυασμό εξ αποστάσεως (με βάση την τακτική υποβολή εκθέσεων από τους δικαιούχους επιδότησης) και επιτόπιας παρακολούθησης από την Επιτροπή και με την κατάλληλη δομή που θα συσταθεί από τις ΗΠΑ.

6.2. Αξιολόγηση

6.2.1. Εκ των προτέρων αξιολόγηση

Η εκ των προτέρων αξιολόγηση βασίζεται στην εμπειρία που αποκτάται κατά την εφαρμογή της παρούσας φάσης του προγράμματος, τις απευθείας παρατηρήσεις των χρηστών του προγράμματος, μια μελέτη σχετικά με τον κλάδο της επαγγελματικής κατάρτισης στο πλαίσιο του προγράμματος, τις διαβουλεύσεις ειδικών και την ενδιάμεση αξιολόγηση της παρούσας φάσης του προγράμματος.

Το αιτιολογικό σημείωμα καλύπτει τις κύριες πτυχές της εκ των προτέρων αξιολόγησης και της αξιολόγησης του αντικτύπου.

Τα κύρια πορίσματα της εκ των προτέρων αξιολόγησης όσον αφορά την τριτοβάθμια εκπαίδευση και την επαγγελματική κατάρτιση είναι τα εξής:

- το πρόγραμμα είναι επωφελές για τους οργανισμούς, τις σχολές και τους σπουδαστές που συμμετέχουν. Ειδικότερα, το πρόγραμμα είναι αποτελεσματικό ως προς τη βελτίωση της διαπολιτισμικής κατανόησης σπουδαστών και εργαζόμενου προσωπικού·

- το πρόγραμμα συνέβαλε επίσης στην ανάπτυξη των προγραμμάτων σπουδών και ιδίως στην εδραίωση των διατλαντικών δικτύων πανεπιστημίων και φορέων επαγγελματικής κατάρτισης·

- ωστόσο, το μέγεθος του προγράμματος κρίνεται υπερβολικά μικρό για να έχει αντίκτυπο στην αμοιβαία κατανόηση των λαών της Ευρωπαϊκής Ένωσης και των ΗΠΑ·

- η βιωσιμότητα των σχεδίων κινητικότητας τέθηκε σε κίνδυνο από την έλλειψη χρηματοδότησης για την παρακολούθησή τους·

- για να συνυπάρχει ένας κλάδος επαγγελματικής κατάρτισης μαζί με την τριτοβάθμια εκπαίδευση, πρέπει να αυξηθεί σημαντικά ο προϋπολογισμός·

- κρίθηκε αναγκαία η υιοθέτηση μιας ειδικής προσέγγισης για την επαγγελματική εκπαίδευση και κατάρτιση, έτσι ώστε ορισμένα κριτήρια υλοποίησης να προσαρμοστούν στην ιδιαίτερη πραγματικότητα του εν λόγω τομέα·

- η ενδιάμεση αξιολόγηση προτείνει ορισμένες επιχειρησιακές αλλαγές: α) αύξηση της διάρκειας των σχεδίων από κοινοπραξίες· β) έμφαση στον εντοπισμό και την ανταλλαγή βέλτιστων πρακτικών· γ) εισαγωγή ενός συστήματος πρόσθετων επιδοτήσεων κινητικότητας για επιτυχόντα σχέδια.

6.2.2. Μέτρα που λήφθηκαν ύστερα από ενδιάμεση/εκ των υστέρων αξιολόγηση (διδάγματα από ανάλογες εμπειρίες στο παρελθόν)

Το προτεινόμενο πρόγραμμα θα σχεδιαστεί έτσι ώστε να ληφθούν υπόψη τα συμπεράσματα από την εκ των προτέρων αξιολόγηση. Συγκεκριμένα,

- θα διατηρηθούν και θα αναπτυχθούν τα συστατικά στοιχεία του προγράμματος που έχουν δοκιμαστεί και αποδείξει την αξία τους·

- θα αναπτυχθεί μια ειδική προσέγγιση για την επαγγελματική κατάρτιση·

- θα αξιοποιηθούν σχέδια αποδεδειγμένης αριστείας·

- θα ενισχυθεί η κινητικότητα·

- θα αυξηθεί το χρηματοδοτικό κονδύλι του προγράμματος.

6.2.3. Όροι και συχνότητα των μελλοντικών αξιολογήσεων

Καταρχήν, θα διεξαχθεί ενδιάμεση αξιολόγηση ύστερα από τα πρώτα τρία έτη υλοποίησης καθώς και μια εκ των υστέρων αξιολόγηση στο τέλος της παρέμβασης.

7. Μετρα για την καταπολεμηση της απατησ

Οι αποφάσεις χρηματοδότησης και οι συμβάσεις μεταξύ της Επιτροπής και των δικαιούχων προβλέπουν επιτόπιους ελέγχους από την Επιτροπή και το Ελεγκτικό Συνέδριο στις εγκαταστάσεις των δικαιούχων και εκχωρούν το δικαίωμα απαίτησης αποδείξεων για όλες τις δαπάνες που πραγματοποιούνται στο πλαίσιο αυτών των συμβάσεων, συμφωνιών και νομικών δεσμεύσεων, για χρονικό διάστημα πέντε ετών από τη λήξη της συμβατικής περιόδου.

Οι δικαιούχοι υποχρεούνται να υποβάλουν εκθέσεις και οικονομικές καταστάσεις, οι οποίες αναλύονται όσον αφορά το περιεχόμενό τους και την επιλεξιμότητα των δαπανών σύμφωνα με το στόχο της κοινοτικής χρηματοδότησης και αφού ληφθούν υπόψη οι συμβατικές υποχρεώσεις και οι αρχές της οικονομίας και της χρηστής δημοσιονομικής διαχείρισης.

Στις χρηματοδοτικές συμβάσεις επισυνάπτονται πληροφορίες διοικητικής και οικονομικής φύσης που αποβλέπουν, κυρίως, στο να διευκρινίζουν ποιες είναι οι επιλέξιμες δαπάνες βάσει των συμβάσεων αυτών. Όπου είναι δυνατόν, η κοινοτική κάλυψη ορισμένων στοιχείων κόστους θα περιορισθεί σε δαπάνες πραγματικές, που αναγνωρίζονται και επαληθεύονται στην τήρηση λογαριασμών των δικαιούχων, ώστε να διευκολύνεται η παρακολούθηση και ο λογιστικός έλεγχος (και η αξιολόγηση για την επιλογή) των χρηματοδοτούμενων σχεδίων.

8. ΛΕΠΤΟΜΕΡΗΣ ΠΙΝΑΚΑΣ ΠΟΡΩΝ

8.1. Στόχοι της πρότασης από πλευράς δημοσιονομικού κόστους

Πιστώσεις ανάληψης υποχρεώσεων σε εκατ. € (3 δεκαδικά ψηφία)

Ονομασίες επιχειρησιακών στόχων | Είδος υλοποίησης | Μέσο κόστος | 2006 | 2007 | 2008 | 2009 | 2010 | 2011-2013 | ΣΥΝΟΛΟ |

2006 | 2007 | 2008 | 2009 | 2010 | 2011-2013 σε ετήσια βάση |

Μόνιμοι ή έκτακτοι υπάλληλοι[10] (XX 01 01) | A*/AD | 1 | 2 | 2 | 2 | 2 | 2 |

B*, C*/AST | ¾ 3/4 | 3/4 3/4 | 3/4 3/4 | 3/4 3/4 | 3/4 3/4 | 3/4 3/4 |

Προσωπικό που χρηματοδοτείται[11] από το άρθρο XX 01 02 | 0 | 0 | 0 | 0 | 0 |

Λοιπό προσωπικό που χρηματοδοτείται[12] από το άρθρο XX 01 04/05 | 0 | 2 | 2 | 2 | 2 | 2 |

ΣΥΝΟΛΟ | 2,5 | 5,5 | 5,5 | 5,5 | 5,5 | 5,5 |

8.2.2. Περιγραφή των καθηκόντων που απορρέουν από τη δράση

A*/AD: Εκπόνηση πολιτικής, διαχείριση προγράμματος, σχέσεις με χώρες εταίρους:

B*/AST Βοηθός οικονομικών θεμάτων

C*/AST Γραμματειακή και λογιστική υποστήριξη

8.2.3. Πηγές ανθρωπίνων πόρων (κανονισμός υπηρεσιακής κατάστασης)

(Εάν αναφέρονται περισσότερες της μιας πηγές ανθρωπίνων πόρων, διευκρινίστε τον αριθμό θέσεων που προέρχεται από καθεμία από τις πηγές αυτές)

2,5 Θέσεις που έχουν διατεθεί για τη διαχείριση του προγράμματος και πρέπει να αντικατασταθούν ή να παραταθούν

( Θέσεις που έχουν διατεθεί εκ των προτέρων στο πλαίσιο της διαδικασίας ΕΣΠ/ΠΣΠ για το έτος n

1 Θέσεις που θα ζητηθούν στο πλαίσιο της επόμενης διαδικασίας ΕΣΠ/ΠΣΠ

( Θέσεις προς αναδιάταξη με χρησιμοποίηση υφιστάμενων πόρων στη σχετική υπηρεσία (εσωτερική αναδιάταξη)

( Θέσεις που απαιτούνται για το έτος n αλλά δεν προβλέπονται στο πλαίσιο της διαδικασίας ΕΣΠ/ΠΣΠ του σχετικού οικονομικού έτους

8.2.4. Άλλες οικονομικές δαπάνες περιλαμβανόμενες στο ποσό αναφοράς (XX 01 04/05 – Δαπάνες διοικητικής διαχείρισης)

εκατ. € (3 δεκαδικά ψηφία)

Μόνιμοι και έκτακτοι υπάλληλοι (XX 01 01) | 0,270 | 0,378 | 0,378 | 0,378 | 0,378 | 0,378 | 0,378 | 0,378 | 2.916 |

Προσωπικό που χρηματοδοτείται από το άρθρο XX 01 02 (επικουρικοί υπάλληλοι, END(=ΑΕΕ), συμβασιούχοι υπάλληλοι κλπ.)(να αναφερθεί η γραμμή του προϋπολογισμού) |

Συνολικές δαπάνες για ανθρώπινους πόρους και συναφείς δαπάνες (ΜΗ περιλαμβανόμενες στο ποσό αναφοράς | 0,270 | 0,378 | 0,378 | 0,378 | 0,378 | 0,378 | 0,378 | 0,378 | 2.916 |

Υπολογισμός – Μόνιμοι και έκτακτοι υπάλληλοι:

(2,5 υπάλληλοι το 2006 x108.000 ευρώ) + (3,5 υπάλληλοι το 2007-2013 x 7 έτη x 108.000 ευρώ) = 2.916.000 ευρώ

Ο υπολογισμός αυτός βασίζεται στην υπόθεση ότι ο εκτελεστικός οργανισμός εκπαίδευσης, οπτικοακουστικών θεμάτων και πολιτισμού θα συμμετάσχει στην υλοποίηση του προγράμματος. Στην αντίθετη περίπτωση, θα χρειαστούν 2 πρόσθετοι υπάλληλοι της Επιτροπής.

Υπολογισμός – Προσωπικό που χρηματοδοτείται από το άρθρο XX 01 02

ΟΥΔΕΝ

8.2.6. Άλλες διοικητικές δαπάνες που δεν περιλαμβάνονται στο ποσό αναφοράς

εκατ. € (3 δεκαδικά ψηφία)

2006 | 2007 | 2008 | 2009 | 2010 | 2011-2013 | ΣΥΝΟΛΟ |

XX 01 02 11 01 – Αποστολές | 0,010 | 0,010 | 0,010 | 0,010 | 0,010 | 0,030 | 0,080 |

XX 01 02 11 02 – Συνεδριάσεις και διασκέψεις |

XX 01 02 11 03 – Επιτροπές[14] Μικτές επιτροπές ΕΕ/ΗΠΑ που συστήνονται βάσει της συμφωνίας | 0,018 | 0,018 | 0,035 | 0,070 |

XX 01 02 11 04 – Μελέτες και παροχή συμβουλών |

XX 01 02 11 05 – Συστήματα πληροφοριών |

2 Σύνολο άλλων δαπανών διαχείρισης (XX 01 02 11) |

3 Άλλες δαπάνες διοικητικής φύσης (να προσδιοριστούν και να αναφερθεί η σχετική γραμμή του προϋπολογισμού) |

Σύνολο διοικητικών δαπανών εκτός των ανθρώπινων πόρων και των συανφών δαπανών (που ΔΕΝ περιλαμβάνονται στο ποσό αναφοράς) | 0,010 | 0,028 | 0,010 | 0,028 | 0,010 | 0,065 | 0,150 |

Υπολογισμός – Άλλες διοικητικές δαπάνες μη περιλαμβανόμενες στο ποσό αναφοράς

Ταξίδια επαγγελματικού χαρακτήρα: 2 x 3000 (στις ΗΠΑ) + 6 x 700 (σε κράτη μέλη) = 10.200 ευρώ

Συνεδρίαση μικτής επιτροπής με τα κράτη μέλη κάθε δύο έτη: 25 x 700 x 4 = 70.000 ευρώ

[1] COM(2005) 196.

[2] COM(2005) 274.

[3] Σημείο 6 στον κατάλογο των σημείων «A» 13437/05 που εγκρίθηκε στη 2685η σύνοδο του Συμβουλίου (Γεωργίας/Αλιείας) τη Δευτέρα 24 και την Τρίτη 25 Οκτωβρίου 2005.

[4] COM(2005) 274.

[5] COM(2005) 196.

[6] ΕΕ C […] της […], σ. […].

[7] ΕΕ C […] της […], σ. […].

[8] Βλέπε σημεία 19 και 24 της διοργανικής συμφωνίας.

[9] Εάν αναφέρονται περισσότερες από μία μέθοδοι, να δοθούν συμπληρωματικές διευκρινίσεις στο τμήμα «Παρατηρήσεις» του παρόντος σημείου.

[10] Των οποίων το κόστος ΔΕΝ καλύπτεται από το ποσό αναφοράς.

[11] Των οποίων το κόστος ΔΕΝ καλύπτεται από το ποσό αναφοράς.

[12] Των οποίων το κόστος περιλαμβάνεται στο ποσό αναφοράς.

[13] Η δυνατότητα χρησιμοποίησης του υφιστάμενου εκτελεστικού οργανισμού για την εκπαίδευση, τα οπτικοακουστικά θέματα και τον πολιτισμό θα εξεταστεί στο πλαίσιο της αξιολόγησης του εν λόγω οργανισμού. Η αξιολόγηση θα διεξαχθεί το 2006 με σκοπό την εφαρμογή των νέων προγραμμάτων για την εκπαίδευση 2007-2013.

[14] Να διευκρινιστεί το είδος της επιτροπής και η ομάδα στην οποία ανήκει.